Banteras ekzos bising bukan kerana wang – KPN
Oleh EDDY AQMAL MOHAMED HAMIDI

23 Mac 2021, 4:09 pm
KUALA LUMPUR – Polis Diraja Malaysia (PDRM) menafikan sekeras-kerasnya dakwaan bahawa tindakan penguatkuasaan undang-undang di jalan raya dilakukan demi mengaut keuntungan untuk kerajaan di kala negara sedang berdepan pandemik Covid-19.
Ketua Polis Negara, Tan Sri Abdul Hamid Bador berkata, pihaknya sedia maklum dengan tohmahan yang diterima anggota serta pegawai Jabatan Siasatan dan Penguatkuasaan Trafik (JSPT) setiap kali mereka melaksanakan tindakan penguatkuasaan lebih-lebih lagi jika melibatkan isu ekzos yang dilihat sangat dekat di hati rakyat Malaysia.
“Saya amat menghargai usaha gigih anggota serta pegawai yang menyahut seruan saya untuk mengesan serta mengambil tindakan ke atas motosikal yang dimodifikasi dan bising ini walaupun berhadapan dengan pelbagai tohmahan daripada banyak pihak.
“Bukan niat PDRM mencari duit lebih untuk kerajaan atau dikerah oleh kerajaan untuk melakukan penguatkuasaan bagi mendapatkan wang di kala waktu sukar negara dilanda pandemik Covid-19,  sebaliknya ia dilakukan demi keselamatan penunggang dan ketenteraman orang awam amnya,” katanya ketika sidang akhbar di Bukit Aman di sini hari ini.
Turut hadir Pengarah JSPT Bukit Aman, Datuk Azisman Alias dan penunggang-penunggang motosikal daripada Persatuan Sukan Bermotor Wilayah Persekutuan Kuala Lumpur.
Menurutnya, ada segelintir pihak menggelar PDRM sebagai tidak sensitif dan cuba mengambil kesempatan dalam kesempitan orang ramai yang terkesan akibat Covid-19, namun semua itu didakwa sebagai tidak benar.

“Kita ambil contoh bunyi bising ekzos motosikal, pihak PDRM terima aduan daripada orang ramai yang rasa terganggu dengan tindakan individu tidak bertanggungjawab menggugat ketenteraman penduduk di sesebuah penempatan.
“Adalah menjadi tanggungjawab PDRM untuk melindungi ketenteraman penduduk yang selama ini sengsara dibuatnya oleh pemilik-pemilik motosikal tidak bertanggungjawab dan kita tidak tahu sudah berapa banyak kali berlakunya pergaduhan di antara mereka,” katanya.
Jelasnya, proses mengubahsuai ekzos akan melibatkan kos yang tinggi dianggarkan kira-kira RM200 hingga ribuan ringgit dan ia dilakukan untuk kelihatan bergaya dan kononnya didakwa dapat meningkatkan kelajuan motosikal secara maksima.
“Pengubahsuaian ekzos ini akan mengakibatkan penghasilan bunyi yang kuat sehingga boleh mengganggu ketenteraman awam dan apabila tindakan saman serta sitaan dilakukan ramai pula diantara mereka yang tidak berpuas hati.
“Kata mereka tindakan saman diambil ketika Covid-19 menyukarkan kehidupan tetapi pada masa yang sama mereka sendiri sanggup mengeluarkan kos yang tinggi untuk mengubahsuai ekzos,” katanya. – K! ONLINE


Pasukan Pengawal Pantai Sukarela Pulau Pangkor bakal diwujudkan
Oleh SHAMSUL KAMAL AMARUDIN

23 Mac 2021, 4:39 pm
LUMUT – Jabatan Bomba dan Penyelamat Malaysia (JBPM) Perak akan menubuhkan pasukan pengawal pantai sukarela di Pulau Pangkor sebagai usaha mencegah kejadian lemas dan melakukan kerja-kerja menyelamat di pulau peranginan tersebut.
Ketua Zon 3 JBPM Perak, Shazlean Mohd Hanafiah berkata, penubuhan pasukan itu akan dilakukan dengan kerjasama Persatuan Rekreasi Pangkor yang dianggotai oleh ‘beach boy’ iaitu mereka yang bekerja dalam sektor pelancongan di kawasan pantai Pulau Pangkor.
“Semua mereka akan dilatih untuk melakukan kerja-kerja menyelamat di atas air dan dalam bot selain aspek lain berkaitan,” katanya kepada pemberita selepas menghadiri majlis Perhimpunan Bulanan JBPM Zon 3 di Balai Bomba Seri Manjung dekat sini hari ini.
Pada majlis itu, Shazlean turut menyanpaikan sijil penghargaan wira awam kepada dua orang ‘beach boy’ yang menyelamatkan mangsa hampir lemas dalam dua kejadian berasingan di perairan antara pantai Teluk Nipah dan Pulau Giam di Pulau Pangkor pada 2018 dan 2020.
Muhammad Aiman Hafizi Shamsuddin, 21, menyelamatkan dua mangsa menggunakan bot pada 11 Februari tahun lalu manakala Yusri Yahya, 36, menyelamatkan dua mangsa menggunakan jet ski pada 3 Mac 2018.
Sebelum ini, hampir setiap tahun sering berlaku insiden tidak diingini melibatkan pelancong sama ada lemas atau terperangkap di Pulau Giam yang terletak kira-kira 400 meter dari pantai Teluk Nipah, Pulau Pangkor.

Fenomena air surut yang membolehkan orang ramai berjalan kaki dari Teluk Nipah ke Pulau Giam berlaku sekali atau dua kali dalam setahun khususnya awal tahun dan sering kebetulan terjadi ketika cuti Tahun Baharu Cina menyebabkan ia sering menjadi tumpuan pelancong.
Bagaimanapun, fenomena air surut itu hanya berlaku dalam tempoh singkat iaitu kira-kira dua jam pada waktu tengah hari menyebabkan ada yang lemas ketika berjalan semasa air pasang semula atau terperangkap di Pulau Giam yang berkeluasan 2.1 hektar itu.
Menurut Shazlean, buat masa ini pasukan pengawal pantai sukarela itu hanya akan ditubuhkan di Pulau Pangkor khususnya di pantai Pasir Bogak dan Teluk Nipah, sebelum diperluaskan ke pantai peranginan lain seperti Teluk Batik dan Teluk Senangin pada masa akan datang. – K! ONLINE


Pemaju Lebuh Raya SUKE perlu dikenakan tindakan
Oleh MOHD RIDZAUDDIN ROSLAN

23 Mac 2021, 4:26 pm
PETALING JAYA- Pemuda UMNO Bandar Tun Razak menegaskan supaya pemaju projek pembinaan Lebuh Raya Bertingkat Sungai Besi-Ulu Kelang (SUKE) dihadapkan ke muka pengadilan ekoran kecuaian mereka.
Ketua Pemudanya, Ashrul Ashryzad berkata, pihaknya mempersoalkan kekerapan tragedi yang berlaku semasa pembinaan projek itu hingga meragut beberapa nyawa.
“Saya amat bimbang dengan kekerapan tragedi yang berlaku di laluan itu, adakah semua kejadian itu disebabkan oleh masalah teknikal atau kelalaian pihak kontraktor pemaju?
“Sebagai pemaju projek pembinaan yang besar, aspek keselamatan tidak seharusnya dikompromi dalam apa juga keadaan lebih lagi membabitkan laluan utama pengguna kenderaan,” katanya di sini tadi.
Terdahulu, Pemuda UMNO Bandar Tun Razak membuat laporan di Balai Polis Salak Selatan susulan kejadian kemalangan yang berlaku semalam.
Katanya, pemaju harus mengambil langkah-langkah keselamatan dengan menutup atau melencongkan laluan buat sementara waktu ketika kerja-kerja kritikal atau berbahaya dilaksanakan.

“Jadi, kami mencadangkan supaya diwujudkan satu badan khas bagi menjalankan siasatan terperinci setelah dua kali kejadian seumpamanya menimpa pengguna jalan raya,” ujarnya. -K! ONLINE


PLSB bertanggungjawab pulihara Sungai Perak
Oleh ASLIZA MUSA

23 Mac 2021, 4:45 pm
SUNGAI SIPUT – Projek Pembangunan Lembangan Sungai Bersepadu (PLSB) Sungai Perak Fasa 1 yang membabitkan kos RM250 juta bukan sahaja bertujuan mengindahkan kawasan sekitar sungai untuk menjana pertumbuhan ekonomi bahkan juga memastikan lokasi tersebut tidak menjadi tempat pembuangan sampah.
Menteri Alam Sekitar dan Air, Datuk Seri Tuan Ibrahim Tuan Man berkata, ketika ini, Sungai Perak masih mengekalkan kebersihan dengan berada dalam kelas pertama antara empat sungai utama terbaik seluruh negara.
“Sungai-sungai utama di negara ini tidak banyak dalam kategori pertama, tetapi Sungai Perak masih mengekalkan kualitinya selain Sungai Tapah.
“Projek PLSB Sungai Perak ini adalah inisiatif serampang dua mata, dalam kita menjana pertumbuhan ekonomi, kita juga turut memelihara alam sekitar.
“Strateginya, apabila kawasan pinggiran sungai dihidupkan, ia akan menjadi jagaan semua pihak termasuk komuniti setempat dan pertubuhan bukan kerajaan (NGO). Melalui langkah itu, sungai bukan sahaja tidak menjadi tempat buang sampah, malah lebih bersih,” katanya.
Beliau berkata demikian pada sidang akhbar selepas menyempurnakan Majlis Perasmian dan Penyerahan PLSB Sungai Perak Fasa Satu ‘Living River-Bike Trail dari Chenderoh ke Jambatan Victoria di Dataran Victoria di sini hari ini.

Yang turut hadir, Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun dan Ketua Setiausaha Kementerian Alam Sekitar, Datuk Seri Ir Dr. Zaini Ujang.
Menurut beliau, pelaksanaan PLSB Sungai Perak Fasa 1 yang diluluskan di bawah Rancangan Malaysia Ke-11 (RMK-11) itu terbahagi kepada 11 komponen utama merangkumi projek tebatan banjir, living river dan saliran mesra alam.
Katanya, projek living river-bike trail dari Chenderoh ke Jambatan Victoria adalah antara komponen living river bernilai RM2 juta yang telah siap dibina dalam tempoh setahun pada Disember lalu. -K! ONLINE


Nelayan Indonesia ceroboh laut diberkas
Oleh NOOR HASLIZA NUSI

23 Mac 2021, 3:45 pm
GEORGE TOWN – Hasrat sekumpulan lima nelayan warga Indonesia mencari hasil ikan secara haram di perairan negara ini terkubur selepas ditahan Maritim Malaysia pada kedudukan 32.3 batu nautika barat Pulau Kendi di sini semalam.
Lelaki berusia 18 hingga 45 tahun itu diberkas anggota KM BURAU semasa melakukan rondaan Op Pertiwi/Op Benteng/ Op Tanjung kira-kira pukul 5 petang.
Kru warga asing termasuk seorang tekong tersebut sebelum itu dikatakan sedang leka melakukan aktiviti menangkap ikan di atas bot dan mereka memberi kerjasama ketika pemeriksaan dilakukan.
Pengarah Maritim Negeri, Kepten Abd Razak Mohamed berkata, hasil pemeriksaan lanjut mendapati kesemua warga Indonesia terbabit gagal mempamerkan sebarang dokumen pengenalan diri yang sah.
“Kesemua nelayan asing itu ditahan kerana menceroboh perairan negara dan kes akan disiasat di bawah Seksyen 15(1)(a) Akta Perikanan 1985 iaitu menangkap ikan di perairan Malaysia tanpa kebenaran Ketua Pengarah Perikanan Malaysia.
“Jika disabitkan kesalahan, tekong boleh dijatuhkan hukuman denda sebanyak RM6 juta manakala kru pula didenda RM500,000 setiap seorang dengan penjara maksimum setahun,” katanya dalam satu kenyataan di sini hari ini.

Beliau memberitahu, bot bersama warga asing tersebut kemudiannya dibawa ke Jeti Batu Maung untuk diserahkan kepada Pegawai Penyiasat Maritim Pulau Pinang bagi tindakan lanjut. -K! ONLINE


Percutian tiga sahabat bertukar tragedi
Oleh MASTURAH SURADI

23 Mac 2021, 3:22 pm
KOTA TINGGI – Kegembiraan tiga sahabat bercuti di Pantai Batu Layar di sini berakhir dengan tragedi apabila dua daripadanya lemas dalam kejadian hari ini.
Komander Operasi Balai Bomba Penyelamat (BBP) Sebana Cove, Penolong Penguasa Bomba Khairul Sufian Dahari berkata,
mangsa dikenali sebagai Muhamad Hariz Farhat Omar, 23, ditemui meninggal dunia.
Manakala rakannya, Muhammad Hibatullah Hakim Razak, 23, masih belum dijumpai.
Katanya, pihak bomba menerima panggilan kejadian itu pada pukul 10.59 pagi sebelum 19 anggota dari BBP Punggai, BBP Bandar Penawar termasuk anggota Pasukan Penyelamat Di Air (PPDA) dari BBP Skudai dikejarkan ke lokasi kejadian.
“Terdapat dua orang mangsa dipercayai lemas, seorang mangsa telah dijumpai oleh orang awam dicelah batu kira-kira 30 meter daripada pantai.
“Mangsa dipercayai sedang mandi ketika air surut dan telah ditarik arus. Pasukan operasi membuat pencarian seorang lagi mangsa yang masih belum ditemui,” katanya dalam satu kenyataan hari ini.

Jelasnya, pihak bomba turut membuat rawatan awal (CPR) kepada mangsa lelaki yang dipercayai lemas namun telah disahkan meninggal dunia oleh pasukan perubatan di lokasi.
Mayat mangsa diserahkan kepada pihak polis untuk dibawa ke Hospital Kota Tinggi bagi tindakan selanjutnya.-K! ONLINE


Sherry, Haziq undur diri
Oleh SAIRUL ZAMRI MISRANI

23 Mac 2021, 3:02 pm
PETALING JAYA – Selepas tiga tahun mengacarakan program Muzik-Muzik, pengacara Sherry Alhadad dan Haziq Hussni mengumumkan pengunduran diri.
Pengumuman tersebut dimaklumkan mereka menerusi Instagram rasmi Muzik-Muzik selepas siaran langsung Muzik-Muzik ke-36 (MM36) malam semalam.
Kedua-dua mereka digantikan pengacara baharu iaitu Alif Satar dan Daiyan Trisha.
“Jutaan terima kasih kepada kedua pengacara hebat Muzik-Muzik iaitu Sherry Alhadad dan Haziq Hot FM yang telah menjayakan program Muzik-Muzik dan Anugerah Juara Lagu (AJL) selama ini dengan begitu cemerlang dan hebat sekali,” tulisnya.
Dalam pada itu, Haziq dan Sherry turut mengambil kesempatan mengucapkan terima kasih tidak terhingga atas sokongan padu yang diberikan sepanjang tiga tahun mengendalikan program tersebut.
“Sherry terima kasih untuk tiga tahun terindah. Haziq dan Sherry undurkan diri. Selamat datang Alif Satar dan Daiyan Trisha,” tulis Haziq.

Meninjau ke ruangan komen, rata-rata peminat dan penonton mengakui merindui keletah dan ragam kedua-dua pengacara itu sepanjang mengacarakan program tersebut.
Untuk rekod, Haziq dan Sherry mula mengacarakan program Muzik-Muzik sejak 2018 yang bersiaran menerusi TV3. – K! ONLINE


Dikecam kutip derma, Kylie pertahan diri
Oleh KOSMO!

23 Mac 2021, 3:26 pm
LOS ANGELES – Selebriti dan ahli perniagaan terkenal, Kylie Jenner tampil mempertahankan diri selepas dikecam kerana memulakan kutipan derma menerusi saluran Go Fund Me.
Derma tersebut dikutip baginmembiayai kos pembedahan otak jurusolek dan rakan baiknya, Samuel Rauda.
Kylie membalas kecaman yang dilemparkan kepadanya dalam satu hantaran InstaStorynya hari ini.
Dalam perkongsian tersebut, Kylie menjelaskan situasi sebenar yang berlaku dan kenapa dia hanya mendermakan USD5,000 (RM20,567) untuk tabung berkenaan.
“Penting untuk saya menjernihkan keadaan apabila ada yang mengatakan saya meminta peminat untuk menderma dan membiayai bil perubatan Samuel.
“Samuel bukan jurusolek saya dan kami tidak ada sebarang ikatan lagi. Namun, saya pernah bekerjasama dengannya beberapa tahun lalu dan saya rasa dia antara yang terbaik,” katanya.

Tambah Kylie, dia mendapat berita tentang kemalangan yang dialami Samuel melalui seorang jurusolek yang kini bekerja dengannya iaitu Ariel.
“Apabila melihat hantaran Ariel mengenai kemalangan membabitkan Sam dan Go Fund Me yang dibuat keluarganya, saya terus menghubungi Ariel untuk bertanya khabar.
“Selepas diberitahu tentang kemalangan tersebut, saya terus ke laman Go Fund Me dan ketika itu, mereka dah berjaya mengutip sebanyak USD6,000 (RM24,681), jadi saya tambah lgi USD5,000 (RM20,567) untuk mencukupkannya,” tulisnya.
Kylie tidak menyangka perkongsiannya tentang kutipan tersebut dalam media sosial mengundang salah faham netizen.
“Saya fikir, apabila saya kongsikan dalam media sosial, saya dapat membantu tetapi tidak tahu pula tindakan tersebut diputar belit.
“Namun, Ariel ada memberitahu tentang keluarga Samuel ada menghubunginya dan menghargai segala sumbangan, doa dan kasih sayang yang diberikan,” ujarnya.
Sebelum ini, nama Kylie menjadi bualan hangat netizen selepas dia dikecam kerana memuat naik gambar Samuel dan menulis kapsyen yang memohon supaya peminat turut menghulurkan sumbangan buat jurusolek itu.
Rata-rata netizen berpendapat, Kylie tidak sepatutnya meminta derma daripada orang ramai kerana dia sendiri mampu untuk membayar jumlah tersebut dengan kekayaan yang dimiliki. – K! ONLINE


Leher polis cedera akibat tali layang-layang
Oleh MOHD SYALMIZI HAMID

23 Mac 2021, 3:18 pm
SEBERANG PERAI – Seorang anggota polis yang menunggang motosikal cedera pada leher selepas tersangkut seutas tali yang melintang jalan di Kilometer 129.6 Lebuh Raya Utara-Selatan dekat Butterworth di sini Ahad lalu.
Terdahulu, kejadian sekitar pukul 4.30 petang itu tular di media sosial selepas pengguna memuat naik video yang memaparkan rakaman berkenaan kejadian itu.
Menerusi rakaman itu ia memaparkan keadaan mangsa yang luka pada leher akibat tersangkut tali tangsi ketika menunggang motosikal di lorong kiri.
Kejadian itu berlaku ketika anggota berusia 24 tahun tersebut selesai tugasan di Hospital Bukit Mertajam dan dalam perjalanan pulang ke Ibu Pejabat Polis Daerah (IPD) Seberang Perai Utara.
Tali tangsi inilah yang dikesan berada di lebuh raya berkenaan.
Sementara itu, Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan pihaknya mendapati kejadian terbabit tiada unsur sabotaj.
“Ia dipercayai tali layang-layang yang tersangkut dan orang ramai diminta tidak gusar kerana siasatan polis dan pengendali lebuh raya mendapati tiada unsur khianat,” katanya ketika dihubungi Kosmo! hari ini. – K! ONLINE


Lesap RM15,000 angkara masuk web palsu
Oleh MOHD. SHAHRULANOOR ISHAK

23 Mac 2021, 3:03 pm
KUANTAN – Seorang mekanik di Temerloh kerugian RM15,000 sejurus mengisi maklumat perbankan di laman web palsu dalam kejadian semalam.
Sebelum kejadian itu, lelaki berusia 22 tahun itu menerima khidmat pesanan ringkas (SMS) yang memintanya mengemas kini akaun bank melalui pautan laman web yang dikirim kepadanya pada 16 Mac lalu.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, lelaki itu tidak mengendahkan SMS pertama tersebut.
“Bagaimanapun, mangsa menerima SMS yang sama buat kali kedua pada keesokannya dan telah mengetik pautan ke laman web tersebut.
“Pautan berkenaan memaparkan laman web sebuah bank dan meminta mangsa log masuk menggunakan kata laluan. Kemudian, terdapat mesej di laman web itu memaklumkan akaunnya telah diaktifkan,” ujar beliau menerusi kenyataan hari ini.
Tambah Mohd. Wazir lagi, sesudah menerima mesej pengaktifan akaun itu, mangsa terus mendaftar keluar daripada laman tersebut tanpa mengesyaki apa-apa.

Bagaimanapun, katanya, mangsa mula menyedari kehilangan wang apabila memeriksa baki akaunnya secara dalam talian pada 20 Mac baru-baru ini.
“Terdapat tiga transaksi pindahan wang ke dalam akaun milik individu tidak dikenali dan mangsa terus menghubungi pihak bank sebelum dinasihatkan membuat laporan polis,” katanya.
Sementara itu, di daerah yang sama juga semalam, seorang peniaga berusia 46 tahun kerugian RM700 selepas mengetik pautan ke laman web palsu yang sama.
Jelasnya, mangsa telah menerima SMS daripada nombor 68886 dan memintanya mengetik pautan yang diberikan serta mengisi maklumat akses kepada akaunnya.
“Kehilangan wang disedari mangsa apabila dia menyemak akaun di cawangan bank tersebut di Mentakab semalam,” ujarnya.
Kes disiasat mengikut Seksyen 420 Kanun Keseksaan. -K! ONLINE


Dua wanita hamil didakwa jual emas palsu
Oleh NOR AINNA HAMZAH

23 Mac 2021, 3:26 pm
KUALA PILAH – Dua bekas kakitangan Ar Rahnu Yayasan Pembangunan Ekonomi Islam Malaysia (YaPEIM) Cawangan Gemas dihadapkan ke Mahkamah Seksyen di sini hari ini atas pertuduhan menjual emas palsu tahun lalu.
Tertuduh Noradila Mohd Zukri, 33, dan Nurhidayu Rosli, 26,  masing-masing sedang mengandung tujuh dan lapan bulan bagaimanapun mengaku tidak bersalah atas sembilan pertuduhan menipu Koperasi YaPEIM melibatkan transaksi RM174,578.
Mereka membuat pengakuan itu di hadapan Hakim Norma Ismail.
Antara pertuduhan, mereka didakwa memajak gadai seutas rantai tangan palsu seberat 163.51 gram (g) dengan nilai pembiayaan RM32,832 antara pukul 10 pagi hingga 5 petang pada 16 Oktober 2020.
Mereka turut didakwa menjual seutas rantai leher palsu seberat 89 g dan gelang tangan (67 g) masing-masing bernilai RM17,586 dan RM13,239 antara pukul 10 pagi hingga 5 petang pada 12 November 2020.
Kesemua barangan itu didakwa dilakukan di YaPEIM Cawangan Gemas dan dijual kepada Koperasi YaPEIM mengikut Seksyen 420 Kanun Keseksaan yang memperuntukkan hukuman penjara 10 tahun, denda dan sebat jika sabit kesalahan.

Tertuduh yang diwakili peguam Mohamad Kamarulzaman Jusoh dibenarkan diikat jamin sebanyak RM15,000 seorang sementara menunggu sebutan semula kes 26 April ini.
Pendakwaan dijalankan oleh Timbalan Pendakwa Raya, Nur Atiqah Sapari. -K! ONLINE


Sembilan rumah dibadai ribut
Oleh KOSMO!

23 Mac 2021, 3:35 pm
Oleh KHAIRULMIZAN YAHYA
KUANTAN – “Dalam keadaan menggigil ketakutan, saya hanya mampu berlindung di dalam bilik kerana angin terlalu kuat sehingga rumah saya bergegar dan sebahagian besar bumbung rumah diterbangkan angin,”kata warga emas Robiah Ghani, 60, yang merupakan mangsa kejadian ribut di Kampung Beserah Baru, di sini, awal pagi tadi.
Dalam kejadian kira-kira pukul 5 pagi itu, sembilan buah rumah termasuk sebuah kedai runcit mengalami kerosakan selepas hujan beserta angin kencang membadai sekitar kawasan berkenaan.
Robiah berkata, dia yang tinggal seorang diri di rumah itu sejak enam tahun lalu mengakui sudah tiga kali bumbung rumahnya rosak akibat angin kencang, namun kejadian ribut kali ini adalah paling teruk.
Katanya, dia kini terpaksa menumpang di rumah adiknya, Rafeah Ghani, 50, yang terletak tidak jauh dari rumahnya berikutan tidak mampu membaiki kerosakan bumbung yang memerlukan kos yang tinggi.
“Kali ini hampir seluruh bumbung bahagian dapur dan sebahagian bumbung ruang tamu diterbangkan angin manakala air memenuhi bahagian dapur serta merosakkan barangan elektrik,”katanya kepada Kosmo! di sini, semalam.

Sementara itu seorang lagi mangsa, Noraini Yaakob, 56, berkata, dia terkejut melihat sebahagian bumbung kedai runcit miliknya sudah tiada akibat diterbangkan angin ketika mahu mula berniaga kira-kira pukul 7 pagi tadi.
“Saya juga diberitahu, kayu alang bumbung dari kedai saya turut terbang dan menghempap tingkap sebuah rumah yang terletak bersebalahan menyebabkan kerosakkan pada tingkap rumah terbabit,”katanya.
Sementara itu, Ahli Dewan Undangan Negeri (ADUN) Beserah, Andansura Rabu bersama Jabatan Kebajikan Masyarakat (JKM) dan Agensi Pengurusan Bencana Negara (NADMA) turun padang untuk menghulurkan bantuan awal. – K! ONLINE


Penggunaan kalimah Allah dalam bible dilarang di Selangor
Oleh MOHD YUNUS YAKKUB

23 Mac 2021, 3:51 pm
SHAH ALAM – Penggunaan kalimah Allah dalam kitab Bible untuk terjemahan bahasa Melayu atau percetakan sebarang buku dan tulisan agama kristian dalam apa bentuk sekalipun tetap dilarang sama sekali di Selangor.
Sultan Selangor, Sultan Sharafuddin Idris Shah bertitah, kalimah Allah ialah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa yang mempunyai sifat-sifat kesempurnaan.
Tegas baginda, kalimah Allah sama sekali tidak boleh diletakkan di tempat yang salah atau digunakan selain daripada maksud Tuhan Yang Maha Esa yang menjadi asas pegangan akidah umat Islam.
“Sebagai Ketua Agama Islam Selangor, Beta tetap akan mempertahankan kesucian kalimah Allah ini kerana memelihara kesucian kalimah Allah ini adalah menjadi tuntutan agama dan tanggungjawab Beta.
“Apa gunanya Beta menjadi ketua Agama Islam Selangor jika Beta gagal untuk menjamin kemuliaan kalimah Allah dan kesucian Agama Islam dari dicemari oleh pihak yang mempunyai agenda tersendiri,” titah baginda dalam kenyataan yang dikeluarkan Istana Alam Shah.
Namun demikian, Sultan Sharafuddin menjelaskan tiada halangan atas penggunaan sekiranya perkataan ‘Tuhan’ digunakan sebagai terjemahan kepada perkataan ‘God’.

Baginda bertitah, ini juga selaras dengan keputusan Mahkamah Persekutuan di dalam kes Titular Roman Catholic Archbishop of Kuala Lumpur melawan Menteri Dalam Negeri pada tahun 2014 dan fatwa yang diwartakan di negeri Selangor pada 18 Februari 2010 yang menyatakan bahawa kalimah Allah tidak boleh digunakan atau disamakan dengan tuhan bagi agama-agama bukan Islam yang lain.
“Adalah menjadi kewajipan bagi orang Islam untuk menyekat penggunaan kalimah Allah jika terdapat unsur-unsur penyalahgunaan atau penghinaan terhadap kalimah Allah tersebut.
“Beta menegaskan bahawa adalah menjadi tanggungjawab semua umat Islam terutamanya umat Islam di Selangor untuk menjaga kesucian kalimah Allah pada setiap masa dan di dalam apa jua keadaan sekalipun,” titahnya.
Sultan Sharafuddin turut menitahkan agar rakyat yang bukan beragama Islam di Selangor sentiasa
akur dan mematuhi larangan penggunaan kalimah Allah sepertimana yang diperuntukkan di bawah Enakmen Ugama Bukan Islam (Pengawalan Perkembangan Di Kalangan Orang Islam, 1988) yang telah diwartakan pada 7 Julai 1988.
Ini termasuklah larangan penggunaan beberapa perkataan lain yang termaktub di bawah Enakmen Ugama Bukan Islam ini bagi tujuan komersial dan bagi tujuan menamakan tempat-tempat perniagaan atau bangunan.
“Beta sentiasa menekankan agar rakyat dapat menghormati kepercayaan agama masing-masing dan tidak cuba untuk menyentuh sensitiviti agama masing-masing yang boleh merosakkan perpaduan kaum di Negeri Selangor ini.
“Jika umat Islam boleh menghormati penganut agama lain dengan tidak mencampuri urusan berkaitan agama mereka, maka Beta juga menggesa agar penganut agama selain dari Islam untuk menghormati penganut agama Islam khususnya dalam penggunaan kalimah Allah yang menjadi pegangan utama umat Islam,” titahnya. -K! ONLINE


24 nelayan Vietnam ceroboh, curi hasil laut
Oleh MASTURAH SURADI

23 Mac 2021, 3:40 pm
KOTA TINGGI – Cubaan nelayan Vietnam menyamar sebagai nelayan tempatan tidak berjaya apabila 24 nelayan disyaki dari negara itu berjaya ditahan Agensi Penguatkuasaan Maritim Malaysia (APMM) Zon Maritim Tanjung Sedili selepas menceroboh perairan negara, pagi semalam.
Pengarah Zon Maritim Tanjung Sedili, Kepten Maritim Mohamad Sulhan Zainon berkata, kesemua nelayan termasuk tekong berumur 21 hingga 60 tahun ditahan pada kedudukan lebih kurang 19 batu nautika timur laut Pulau Aur pada pukul 10.32 pagi.
Katanya, semasa menjalankan operasi pihaknya telah mengesan dua bot yang mencurigakan dan disyaki bot penangkapan ikan asing dengan mempamerkan ‘carving marking’ (tanda nama) seperti bot nelayan tempatan.
“Kedua-dua bot tersebut cuba melarikan diri daripada diperiksa apabila melihat kelibat APMM dan mereka dikejar namun berjaya dipintas sebelum ditahan.
“Semasa pemeriksaan, mendapati sebilangan kru serta tekong gagal mengemukakan dokumen pengenalan diri yang sah.
“Rampasan dianggarkan bernilai lebih kurang RM6.4 juta termasuk kedua- dua bot, peralatan menangkap ikan, hasil tangkapan laut dan bahan bakar,”katanya dalam satu kenyataan hari ini.

Mohamad Sulhan berkata, kes disiasat di bawah Akta Perikanan 1985 kerana menceroboh dan menangkap ikan diperairan Malaysia tanpa kebenaran sah dari Pengarah Perikanan Malaysia.
Jika disabitkan kesalahan tekong boleh dikenakan denda RM6 juta manakala awak-awak boleh dikenakan denda RM600,000 setiap seorang atau penjara tidak melebihi dua tahun atau keduanya serta kedua-dua bot berserta peralatannya boleh dilucuthak.
Tambahnya, kes juga akan disiasat di bawah Akta Imigresen 1959/1963, Seksyen 6 (1)(c) yang boleh membawa kepada denda tidak lebih RM10,000 atau penjara tidak melebihi lima tahun atau kedua-duanya serta boleh dikenakan sebatan tidak lebih daripada enam sebatan kerana gagal mengemukakan sebarang dokumen perjalanan yang sah. -K! ONLINE


Kontraktor didenda RM3,000 pukul pengurus syarikat guna kayu
Oleh NORLIZAH ABAS

24 Mac 2021, 9:11 pm
SELAYANG – Padah memukul seorang pengurus syarikat swasta menggunakan sebatang kayu hingga cedera di kepala, seorang kontraktor
didenda RM3,000 oleh Mahkamah Majistret di sini hari ini.
Majistret Nik Mohd Fadli Nik Azlan menjatuhkan hukuman itu ke atas Siew Foong Yew @ Lean Foong Yew, 37, selepas tertuduh mengaku
bersalah atas pertuduhan mencederakan mangsa.
Jika gagal membayar denda, mahkamah memerintahkannya menjalani hukuman penjara enam bulan.
Tertuduh didakwa dengan sengaja menyebabkan kecederaan terhadap Choong Chee Meng, 38, menggunakan sebatang kayu di hadapan sebuah rumah di Jalan SA 1 Seri Aman Height di sini pukul 3 pagi, 16 Mac lalu.
Kontraktor itu didakwa mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau dengan denda atau sebatan atau mana-mana dua daripada hukuman terbabit.
Pendakwaan dikendalikan oleh Timbalan Pendakwa Raya Khairunnisak Hassni manakala Siew tidak diwakili peguam.

Berdasarkan fakta kes, pada hari kejadian mangsa telah pergi mencari teman wanitanya di rumah tertuduh setelah dimaklumkan oleh wanita itu dia berada di situ.
Bagaimanapun, tertuduh mengatakan bahawa teman wanita mangsa tiada di situ menyebabkan pertengkaran berlaku di antara kedua-duanya.
Tertuduh kemudian masuk ke dalam rumah dan mengambil sebatang kayu lalu memukul tangan kanan serta kepala mangsa beberapa kali
hingga berdarah.-K!ONLINE


Beli dadah guna duit i-Sinar
Oleh DIYANATUL ATIQAH ZAKARYA

24 Mac 2021, 9:57 pm
MELAKA – Dua penagih yang dicekup dalam satu serbuan Ops Perdana di Krubong, di sini hari ini mengaku membeli bekalan dadah menggunakan duit i-Sinar yang dikeluarkan pada Januari lalu.
Kedua-dua lelaki berusia 33 dan 36 tahun itu dicekup sepasukan anggota Agensi Antidadah Kebangsaan (AADK) Melaka Tengah kira-kira pukul 5 petang dalam keadaan khayal.
Pengerusi Jawatankuasa Kesihatan dan Anti Dadah Negeri, Datuk Rahmad Mariman berkata, kedua-dua individu tersebut adalah antara 71 penagih yang ditahan sepanjang empat hari serbuan dilakukan bermula 20 Mac lalu.
“Hasil soal siasat, dua daripada tujuh individu yang berjaya dicekup hari ini mengakui telah menggunakan sebahagian daripada duit I-Sinar dikeluarkan untuk membeli dadah.
“Selebihnya mereka mendakwa telah digunakan untuk keperluan ahli keluarga dan membeli motosikal,” katanya pada sidang akhbar di Krubong di sini, hari ini.
Turut hadir adalah Pengarah AADK negeri, Nazir Mohamad dan Penolong Pengarah Cawangan Penguatkuasaan dan Keselamatan AADK negeri, Norliya Darus.

Katanya, hasil saringan ujian air kencing terhadap suspek turut mendapati positif dadah jenis opiat.
“Kita juga tidak menolak kemungkinan sebenarnya ramai lagi yang ditahan sebelum ini telah menggunakan wang i-Sinar untuk membeli dadah kerana jumlah penagih dicekup meningkat sejak awal tahun ini.
“Pada empat hari lalu, satu serbuan bersepadu turut dilakukan di lokasi sama bersama sepasukan polis dan hari ini, kita dapati masih ada lagi yang membeli serta mengambil dadah,” katanya.
Dalam operasi kira-kira tiga jam bermula pukul 3 petang itu, turut dicekup adalah seorang bekas banduan yang baru dibebaskan daripada penjara pada dua minggu lalu atas kesalahan dadah.
Mengulas lanjut, Rahmad berkata, sepanjang awal tahun ini, hasil risikan dan aduan orang awam, seramai 240 individu telah ditahan melibatkan operasi di ketiga-tiga daerah di negeri ini dengan 233 daripadanya positif dadah.
Katanya, kesemua yang ditahan akan disiasat mengikut Seksyen 3(1) Akta Penagih Dadah (Rawatan dan Pemulihan) 1983.-K!ONLINE


Dron kesan mayat kedua selepas 28 jam hilang
Oleh MASTURAH SURADI

24 Mac 2021, 6:28 pm
KOTA TINGGI – Selepas lebih 28 jam dilaporkan hilang, mayat mangsa kedua kejadian lemas ketika tiga sahabat mandi-mandi di Pantai Batu Layar di sini berjaya dijumpai pasukan mencari dan menyelamat (SAR) pada hari kedua hari ini.
Komander Operasi Balai Bomba Penyelamat (BBP) Sebana Cove, Penolong Penguasa Bomba Khairul Sufian Dahari berkata, mayat Muhammad Hibatullah Hakim Razak, 23, ditemui pada pukul pukul 3.27 petang.
“Mayat mangsa berjaya dikesan oleh dron Jabatan Bomba Penyelamat Malaysia (JBPM) kira-kira 30 meter dari lokasi mangsa dikatakan hilang.
“Usaha untuk mendekati objek (mayat) melalui jalan darat dengan menggunakan ‘personel floating device’ dan tali bagaimanapun tidak berjaya kerana keadaan ombak besar.
“Mayat mangsa kemudian diambil menggunakan bot Agensi Penguatkuasaan Maritim Malaysia (APMM) dan dibawa ke Jeti Lembaga Kemajuan Ikan Malaysia (LKIM) Sungai Musoh, Pengerang pada pukul 5.05 petang,”katanya ketika dihubungi di sini.
Khairul berkata, mayat mangsa seterusnya diserahkan kepada pihak polis untuk tindakan lanjut.

Terdahulu, kegembiraan tiga sahabat bercuti di Pantai Batu Layar di sini semalam berakhir tragedi apabila dua daripadanya lemas dalam kejadian pagi semalam.
Mayat mangsa pertama, Muhammad Hariz Farhat Omar, 23, berasal dari Kedah ditemui oleh orang awam di celah batu manakala seorang lagi rakan sekerja mangsa, Bonny Anak Meranat, 42, terselamat dalam kejadian itu.-K! ONLINE


Enam pemancing dikhuatiri hilang di perairan Kemaman
Oleh MOHD AZLI ADLAN

24 Mac 2021, 7:01 pm
KEMAMAN – Enam lelaki dikhuatiri hilang selepas bot nelayan dinaiki mereka untuk memancing di perairan Kemaman dekat sini sejak kelmarin tidak pulang semula ke jeti mengikut jadual hari ini.
Bot nelayan kelas A dinaiki kesemua lelaki tersebut termasuk seorang tekong bot berusia dalam lingkungan 19 hingga 29 tahun itu dikatakan berada pada kedudukan 35 batu nautika dari tenggara Kuala Kemaman dekat sini sebelum dilaporkan gagal dikesan.
Pengarah Maritim Terengganu, Kapten Maritim Muhammad Suffi Mohd. Ramli berkata, Maritim Malaysia (APMM) telah menerima maklumat berhubung kehilangan bot nelayan itu pada pukul 8.50 malam semalam.
“Bot nelayan yang dinaiki lima pemancing dan seorang tekong tersebut dikhuatiri mengalami kerosakan berikutan cuaca buruk di tengah laut ekoran perubahan monsun pada waktu ini.
“Operasi mencari dan menyelamat telah diaktifkan oleh Pusat Penyelaras Mencari dan Menyelamat Maritim Kuantan, Pahang,” katanya kepada Kosmo! di sini hari ini.
Muhammad Sufi berkata, dua aset APMM iaitu Kapal Maritim (KM) Gemia dan KM Pekan telah digerakkan untuk mengesan bot dinaiki kelima-lima mangsa berkenaan.

Ujar beliau, operasi mencari dan menyelamat telah diperluaskan dalam lingkungan 20 hingga 30 batu nautika dari pantai Kemaman di sini.
“Anggota Persatuan Nelayan Kawasan Kemaman turut membantu APMM untuk mengesan kedudukan bot tersebut.
“APMM menasihatkan orang ramai yang ingin melakukan sebarang aktiviti di laut agar sentiasa menitikberatkan aspek keselamatan,” katanya. – K! ONLINE


MdI laksana pembayaran melalui kad debit, kad kredit
Oleh NUR SHARIEZA ISMAIL

24 Mac 2021, 7:08 pm
PUTRAJAYA – Jabatan Insolvensi Malaysia (MdI) mengambil inisiatif menambah saluran bayaran dengan pelaksanaan perkhidmatan pembayaran melalui terminal kad debit dan kad kredit di kaunter bayaran ibu pejabatnya di sini dan 21 cawangan lain di seluruh negara.
MdI dalam satu kenyataan berkata, instalasi terminal pembayaran itu telah selesai dilaksanakan di ibu pejabat pada 17 Mac lalu dan sedang diperluaskan ke semua cawangan Mdl di seluruh negara secara berperingkat.
“Selain pelaksanaan pembayaran secara dalam talian bagi deposit pempetisyen, bayaran ansuran dan carian status kebankrapan atau penggulungan syarikat di portal einsolvensi, pembayaran melalui terminal kad debit dan kad kredit adalah satu lagi usaha MdI dalam memainkan peranan untuk menggalakkan pembayaran secara dalam talian dan ke arah kaunter tanpa tunai,” katanya di sini hari ini.
MdI berkata, pihaknya juga telah menyediakan Pelan Pendigitalan MdI 2021-2025 dan kerjasama yang terjalin antara pihaknya dengan Affin Bank sebagai Acquiring Bank bagi saluran tambahan bayaran baharu itu adalah seiring dengan langkah transformasi MdI ke arah pendigitalan.
“MdI percaya dengan sokongan Affin Bank, kedua-dua pihak akan dapat mengoptimumkan kemajuan teknologi dalam perkhidmatan kerajaan khususnya pembayaran secara dalam talian dan seterusnya meningkatkan penyampaian perkhidmatan,” katanya.
Katanya, sebagai sebuah agensi kerajaan, adalah menjadi tanggungjawab pihaknya dalam memastikan hasrat kerajaan ke arah mencapai keberhasilan Pelan Startegik e-pembayaran sektor awam.

“Antaranya seperti pembudayaan ‘cashless society’ di sektor awam, pengukuhan perkhidmatan e-pembayaran sektor awam dan pemantapan tahap keyakinan terhadap e-pembayaran sektor awam,” katanya.-K!ONLINE


Malaysia sokong Arab Saudi akhiri konflik Yemen
Oleh AMREE AHMAD

24 Mac 2021, 8:17 pm
PUTRAJAYA – Kerajaan Malaysia meyakini usaha Arab Saudi dalam mengakhiri konflik berdarah sekian lama di Yemen menerusi penyelesaian politik secara rundingan dan inklusif.
Kementerian Luar berkata, langkah itu amat signifikan dalam melangkah ke hadapan bagi menamatkan ketegangan sekali gus memulakan proses siasah yang baik di Yemen sendiri.
“Malaysia menyeru semua pihak terlibat agar merebut peluang keemasan ini bagi menjayakan inisiatif itu dengan penuh yakin,” katanya menerusi kenyataan hari ini.
Semalam, agensi berita rasmi Arab Saudi, SPA melaporkan pengumuman Menteri Luarnya, Putera Faisal Farhan di Riyadh mengenai usaha terbaharu penyelesaian krisis di Yemen.
Ia susulan mesyuarat mingguan majlis menteri dipengerusikan sendiri Raja Arab Saudi, Raja Salman Abdulaziz Al-Saud yang mahu memulihkan semula perdamaian rantau Asia Barat.
Pelan komprehensif itu dijangka menyelesaikan penderitaan rakyat Yemen yang bermula daripada krisis politik domestik sejak 2011 kepada pemberontakan bersenjata Houthi Syiah.

Bagaimanapun, beberapa siri rundingan perdamaian pelbagai hala ditaja oleh Arab Saudi kemudian dilakukan secara tertutup antaranya di Jerman, Sweden, Kuwait dan Switzerland.
Sementara itu, Kementerian Luar berkata, Putrajaya menghargai inisiatif Riyadh itu yang tidak menetapkan sebarang syarat ketat termasuk proses gencatan senjata di seluruh Yemen.
“Usaha itu turut meliputi pembukaan semula operasi lapangan terbang antarabangsa Sana’a dan pelabuhan utamanya di Hudaydah,” katanya.
Langkah itu membolehkan penyambungan semua bekalan minyak dan komoditi lain secara tetap di samping konsultasi politik lebih jitu dengan semua pihak berkepentingan di Yemen.
Pada masa sama, Malaysia mengukuhkan pendiriannya untuk bersedia bekerjasama rapat dengan Arab Saudi dan komuniti antarabangsa bagi melihat Yemen kembali stabil dan aman.


Sindiket seleweng gas LPG tumpas
Oleh FARAHWAHIDA AHMAD

24 Mac 2021, 9:52 pm
SEGAMAT – Kegiatan satu sindiket menyeleweng subsidi gas petrolium cecair (LPG) tumpas apabila lapan individu diberkas termasuk dalangnya dalam satu operasi khas di ladang kelapa sawit dekat Lebuh Raya Segamat-Kuantan, di sini hari ini.
Dalam operasi bermula pada pukul 10 pagi itu, kesemua suspek yang diberkas terdiri daripada seorang lelaki tempatan dan tujuh pekerja warga asing masing-masing berusia antara 20 hingga 49 tahun.
Timbalan Pengarah Penguat Kuasa (Operasi) KPDNHEP, Putrajaya, Shamsul Nizam Khalil berkata, kejayaan pasukannya membanteras aktiviti penyelewengan itu adalah hasil risikan dan siasatan dilakukan sejak tiga bulan lalu.
Menurutnya, sindiket terbabit disyaki aktif melakukan kegiatan itu sejak empat bulan lalu malah menjadikan sebuah stor di kawasan kuari di dalam kebun kelapa sawit sebagai taktik untuk mengelak dikesan pihak berkuasa.
“Hasil pemeriksaan pihak kita berjaya merampas pelbagai peralatan termasuk 900 tong LPG berisi 14 kilogram (kg), 975 tong LPG 14kg tidak berisi, 16 tong 50kg berisi LPG industri serta tidak berisi (185 tong).
“Turut disita ialah sebuah treler yang digunakan untuk mengangkut tong gas berkenaan dan kesemua nilai rampasan dianggarkan RM292,060,” katanya ketika ditemui di lokasi serbuan di sini hari ini.

Shamsul berkata, siasatan awal pihaknya mendapati, sindiket ini menjalankan operasi memindahkan gas LPG untuk kegunaan domestik ke dalam tong gas LPG untuk kegunaan industri sebelum dijual.
Jelasnya, kegiatan itu jelas menyalahi undang-undang kerana menyeleweng subsidi kerajaan untuk mengaut untung dengan mudah.
“Kita mendapat maklumat bekalan gas tersebut diperolehi dari Lembah Klang dan di bawa ke stor ini untuk edaran semula kepada pembekal di sekitar Lembah Klang,”katanya.
Menurutnya, kesemua individu berkenaan ditahan untuk membantu siasatan dibawah Seksyen 21, Akta Kawalan Bekalan 1961 serta di bawah Peraturan 3(1) Peraturan-peraturan Kawalan Bekalan 1974 membabitkan aktiviti mengilang LPG tanpa lesen yang sah.
“Kes ini juga disiasat bawah Akta Pencegahan Pengubahan Wang Haram dan Pembiayaan Keganasan dan Hasil daripada Aktiviti Haram (Akta 613) AMLATFPUAA 2001,”katanya.-K! ONLINE


Kontraktor gagal pastikan keselamatan berdepan hukuman
Oleh NUR HUDA MUSA

24 Mac 2021, 6:36 pm
PETALING JAYA – Kontraktor yang didapati gagal memastikan keselamatan semasa atau selepas pembinaan dan menyebabkan kematian boleh didenda tidak melebihi RM500,000 atau dipenjara tidak melebihi dua tahun atau kedua-duanya sekali.
Ketua Eksekutif CIDB Malaysia, Datuk Ir. Ahmad ‘Asri Abdul Hamid berkata, pihak-pihak yang mempunyai hak dan kuasa untuk mengendalikan tapak binaan turut mempunyai tanggungjawab untuk memastikan tapak pembinaan adalah selamat di bawah Akta Lembaga Pembangunan Industri Pembinaan (Akta 520).
“Sekiranya kontraktor didapati gagal melaksanakan tanggungjawab dalam memastikan keselamatan, CIDB mempunyai hak untuk memberhentikan kerja-kerja pembinaan serta merta bagi melaksanakan pemeriksaan di tapak pembinaan.
“Sejak pindaan Akta 520 dikuatkuasakan pada akhir tahun 2016, CIDB Malaysia telah membawa ke mahkamah sembilan kontraktor yang didapati bersalah akibat kegagalan melaksanakan tanggungjawab kontraktor dalam memastikan keselamatan pembinaan dan telah menyebabkan 11 kematian (tiga orang awam dan lapan pekerja),” katanya dalam satu kenyataan di sini hari ini.
Katanya, semua syarikat-syarikat tersebut dikenakan denda dari RM50,000 ke RM250,000 oleh mahkamah atas kesalahan yang disabitkan.
Jelasnya, sekiranya ada kegagalan dalam memastikan keselamatan tidak menyebabkan kematian, CIDB juga akan mengambil tindakan tatatertib terhadap kontraktor.

“Bagi insiden di tapak pembinaan SUKE di Persiaran Alam Damai Cheras, siasatan mengenai punca kejadian masih dijalankan oleh beberapa agensi penguat kuasa yang berkaitan termasuk CIDB, Jabatan Keselamatan dan Kesihatan Pekerjaan (JKKP) dan Dewan Bandaraya Kuala Lumpur (DBKL).
“CIDB menguatkuasakan Akta 520, manakala JKKP menyiasat di bawah peruntukkan Akta Keselamatan dan Kesihatan Pekerjaan 1994 (Akta 514) dan DBKL menggunakan peruntukan Akta Jalan, Parit dan Bangunan 1974 (Akta 133) dan lain-lain undang-undang serta peraturan yang berkaitan,” ujarnya.
Dalam perkembangan lain Ahmad ‘Asri berkata, insiden di SUKE pada 3 Mac lalu, siasatan CIDB setakat ini mendapati bahawa kontraktor yang terlibat telah mematuhi semua keperluan pengurusan lalu lintas untuk projek pembinaan.
“Dalam situasi seperti ini, pemandu kenderaan berat mempunyai tanggungjawab dalam memastikan kenderaan mereka mengikut had ketinggian yang dipaparkan pada papan tanda jalan projek pembinaan atau mengambil laluan alternatif jika sebaliknya,” katanya. – K! ONLINE


Perjalanan Zii Jia masih panjang
Oleh SUBKHI SUDARJI

24 Mac 2021, 7:31 pm
PUTRAJAYA – Menteri Belia dan Sukan, Datuk Seri Reezal Merican Naina Merican menyifatkan perjalanan pemenang All England 2021, Lee Zii Jia masih lagi panjang.
Jelasnya, kejayaan diraih perseorangan negara itu mengembirakan rakyat Malaysia namun sasaran utama adalah pingat emas pertama Olimpik Tokyo 2020.
Katanya, dalam tempoh setahun, Zii Jia berjaya menampilkan peningkatan prestasi dan dia kini antara pemain yang digeruni.
“Kejayaan Zii Jia menggembirakan ramai rakyat Malaysia, perjalanannya masih jauh kerana pencapaian utama ialah di Olimpik Tokyo 2020.
“Kita jangan terlalu ghairah menyambut kejayaan ini,” katanya selepas menyampaikan hadiah kepada pemenang Program [email protected] di Menara KBS di sini hari ini.
Katanya, selain jaguh berbasikal negara, Azizulhasni Awang, Zii Jia juga dilihat antara atlet yang berpotensi untuk menyumbang pingat di Sukan Olimpik.

“Saya mula mengikuti perkembangan Zii Jia sejak tahun lalu di All England juga, melihat macam mana dia kalahkan Jonatan Christie, Chen Long dan tewas di separuh akhir. Bagi saya dia adalah antara pemain yang bakal diberi perhatian ramai.
“Saya minta BAM jangan ambil masa panjang untuk mempersiapkan Zii Jia kerana sekarang ini kebanyakan negara sedang menjalankan kajian terhadap permainannya selepas dia berjaya menundukkan Viktor Axelsen.
“Kami berharap Zii Jia akan kekal konsisten. Selepas ini di Terbuka Malaysia dan harap (prestasi) berterusan hingga Julai depan,” katanya.
Ahad lalu , Zii Jia melakar kejutan dengan menewaskan Axelsen yang juga bekas juara dunia 30-29, 20-22, 21-9 untuk muncul perseorangan lelaki Malaysia keenam menjuarai kejohanan badminton tertua di dunia.
Kemenangan di Birmingham itu membolehkan Zii Jia, 23, menamatkan penantian empat tahun Malaysia selepas kali terakhir muncul juara menerusi Datuk Lee Chong Wei pada 2017. -K! ONLINE


24 jam kawal api sampah, kayu
Oleh NOOR HASLIZA NUSI

24 Mac 2021, 9:00 pm
GEORGE TOWN – Pasukan bomba mengambil masa selama hampir 24 jam bagi mengawal kebakaran yang berlaku di tempat longgokan sampah dan kayu berhampiran Bukit Kukus, Jalan Paya Terubong di sini hari ini.
Kebakaran berlaku sejak pukul 2 petang semalam itu membabitkan keluasan cerun bukit kira-kira 20,000 kaki persegi.
Ketua Zon 1 Jabatan Bomba dan Penyelamat Negeri, Tarmizi Md. Jaafar berkata, operasi pemadaman api dijalankan sebaik pihaknya menerima panggilan berhubung kejadian berlaku pada pukul 2.31 petang semalam.
Menurutnya, kerja-kerja memadamkan kebakaran melibatkan seramai 25 keanggotaan dari Balai Bomba dan Penyelamat Paya Terubong, Jalan Perak dan Bayan Baru.
“Operasi yang dijalankan sepanjang hari dengan bantuan pasukan bomba sukarela berhampiran itu turut berdepan kesukaran disebabkan lokasinya yang bercerun dan ketiadaan sumber air.
“Kita terpaksa menggunakan bantuan jentera berat iaitu eskavator untuk membuat lubang bagi menyemburkan air disebabkan api dari dalam tanah dan permukaan atas,” ujarnya ketika dihubungi Kosmo! di sini sebentar tadi.

Beliau memberitahu, operasi pemadaman api tamat sepenuhnya pada pukul 2 petang tadi dan punca kebakaran berlaku masih dalam siasatan.
“Ini merupakan kejadian pertama berlaku di lokasi berkenaan dan pemantauan akan dilakukan setiap masa bagi memastikan tiada lagi kebakaran berlaku di kawasan cerun terbabit,” tambahnya. – K! ONLINE


MB Kedah nafi ugut Pulau Pinang hanya akan pam air selut
Oleh MOHD. RAFIE AZIMI

24 Mac 2021, 6:18 pm
ALOR SETAR – Menteri Besar Kedah, Muhammad Sanusi Md. Nor menafikan dakwaan kononnya beliau mengugut Pulau Pinang bahawa negeri jiran itu mungkin hanya akan mengepam air selut jika tidak membuat bayaran caj air mentah.
Jelasnya, beliau sekadar memberi amaran awal kepada Kerajaan Negeri Pulau Pinang supaya bersedia dengan segala kemungkinan sekiranya enggan berunding berhubung isu air yang melibatkan kepentingan kedua-dua negeri.
Menurutnya, ketika ini, Kedah merancang untuk membina 14 Takungan Air Pinggiran Sungai (TAPS) bagi menakung lebihan air di Sungai Muda pada musim hujan untuk digunakan bagi menstabilkan paras air sungai pada musim kemarau.
“Setiap satu TAPS mempunyai kedalaman 20 hingga 30 meter dan kelebaran satu kilometer. Selain itu, baraj (stesen pintu kawalan air) baharu juga akan dibina untuk tujuan sama.
“Jadi Pulau Pinang perlu bersedia dengan keadaan ini. Apabila kita kawal dan laksanakan takungan itu nanti, kita perlu rancang berapa jumlah air perlu disimpan untuk keperluan kita dan berapa pula jumlah perlu dilepaskan untuk kegunaan Pulau Pinang,” katanya.
Beliau berkata demikian pada sidang akhbar selepas mesyuarat Exco di Wisma Darul Aman di sini hari ini.

Katanya, kenyataan tersebut bukan ugutan sebaliknya amaran awal supaya Pulau Pinang bersedia dengan kemungkinan yang akan berlaku.
“Kalau mereka tidak mahu bincang atau bayar, maka Kedah rancang sebelah kita sajalah di mana kita mungkin menutup baraj itu untuk stabilkan air sebelah sini dan sebelah sana tinggal selut saja,” ujarnya.
Ketika membuat kenyataan kontroversi itu minggu lalu, Muhammad Sanusi berkata kerajaan negeri mempunyai beberapa projek dan perancangan yang belum boleh diumumkan dan akan mengakibatkan Pulau Pinang tidak lagi mendapat air melalui Sungai Muda. – K! ONLINE


Risteena, Isa larang guna gambar ‘bulan madu’
Oleh KOSMO!

24 Mac 2021, 5:43 pm
PETALING JAYA – Pelakon Risteena memberi amaran tegas kepada sebuah portal berita agar tidak menggunakan gambar atau memetik sebarang perkongsian dalam Instagram miliknya dan suami, Isa Khan untuk sebarang laporan berita.
Amaran tegas tersebut dimuat naik Risteena atau nama sebenarnya Nur Risteena Munim menerusi hantaran terbaharu dalam Instagramnya sebentar tadi.
“Saya dan Isa Khan tidak memberi kebenaran mana-mana gambar dan berita tentang kami disiarkan dalam portal tersebut.
“Tolong maklumkan saya sekiranya masih ada gambar kami digunakan tanpa izin. Terima kasih,” tulisnya.
Semalam, Kosmo! Online melaporkan pasangan selebriti itu dipanggil pihak polis untuk membantu memberikan keterangan berhubung dakwaan rentas negeri ke Sabah untuk berbulan madu.
Terdahulu, percutian bulan madu pasangan pelakon Risteena dan Isa Khan di Semporna, Sabah mencetuskan pelbagai tanda tanya dan kemarahan netizen dalam laman sosial.

Rata-rata netizen mempertikaikan tindakan pasangan romantis itu yang mendapat kebenaran rentas negeri dalam tempoh Perintah Kawalan Pergerakan (PKP) yang dikuatkuasakan kerajaan.
Tidak terhenti di situ, netizen turut mempersoalkan kegagalan Risteena dan suami mematuhi prosedur operasi standard (SOP) dengan tidak memakai pelitup muka. – K! ONLINE
Hari ini, wartawan portal itu tampil mempertahankan diri selepas kedua-dua pasangan tersebut didakwa difitnah menerusi artikel yang disiarkan.
Difahamkan, Risteena langsung tidak membalas atau memberikan sebarang respons terhadap pertanyaan yang diajukan kepadanya tempoh hari. – K! ONLINE


Lagi syarikat berkaitan kewangan dikesan salah guna SPHM
Oleh MOHD. HUSNI MOHD. NOOR

24 Mac 2021, 5:52 pm
PUTRAJAYA – Bahagian Pengurusan Halal, Jabatan Kemajuan Islam Malaysia (Jakim) mengesan beberapa lagi kes penyalahgunaan Sijil Pengesahan Halal Malaysia (SPHM) oleh syarikat berkaitan kewangan.
Menerusi kenyataan dikeluarkan hari ini, Jakim menjelaskan semua sijil pengesahan halal berkenaan adalah palsu kerana pihaknya tidak pernah menawarkan skim pensijilan halal bagi produk kewangan.
Menurutnya, Jakim juga tidak pernah memberi pengiktirafan sebagai Badan Pensijilan Halal Luar Negara kepada syarikat-syarikat di luar negara bagi produk kewangan.
“Kami mula menerima pertanyaan berkenaan isu sijil halal yang didakwa diberi kepada sebuah syarikat berkaitan kewangan seterusnya menimbulkan keraguan dan salah faham dalam kalangan pengguna di luar sana.
“Isu yang hampir sama ini pernah dijawab oleh pihak kami membabitkan nama syarikat berbeza iaitu pada 18 Mei 2020 dan 9 Februari lalu,” katanya.
Menurutnya, pengguna dinasihatkan agar lebih berwaspada dalam menerima sebarang info yang tidak diketahui status kesahihannya.

Jelas Jakim lagi, pihaknya meminta orang ramai supaya merujuk terlebih dahulu kepada pihak berautoriti agar tidak menjadi mangsa penipuan pihak-pihak yang tidak bertanggungjawab.
Sekiranya terdapat sebarang kemusykilan berkaitan penyalahgunaan SPHM, pengguna boleh mengemukakan aduan yang lengkap kepada Jakim.
Orang ramai boleh melayari Portal Rasmi Halal Malaysia di www.halal.gov.my dan semakan melalui aplikasi telefon pintar SmartHalal (http://www.smarthalal.com.my/faq.html) bagi mengetahui mengetahui produk dan premis makanan yang memiliki SPHM.-K!ONLINE


Vaksin AstraZeneca selamat digunakan
Oleh NOR IDAYU BOSRO

24 Mac 2021, 5:40 pm
PUTRAJAYA – Tiada sebarang bukti kukuh yang dapat mengaitkan vaksin Covid-19 AstraZeneca dengan risiko berlakunya kes-kes kesan sampingan penggumpalan darah setelah menerima suntikan vaksin tersebut sekali gus menunjukkan ia selamat digunakan di negara ini.
Ia antara penjelasan yang dimaklumkan pihak syarikat AstraZeneca Sdn. Bhd. dalam satu perjumpaan dengan Bahagian Regulatori Farmasi Negara (NPRA) pada 17 Mac lalu bagi memberi pencerahan situasi sebenar berkenaan isu keselamatan vaksin Covid-19 AstraZeneca terutamanya berkaitan dengan kesan sampingan penggumpalan darah.
Menteri Kesihatan, Datuk Seri Dr. Adham Baba berkata, pihak syarikat turut memaklumkan bahawa jumlah kes penggumpalan darah yang dilaporkan juga adalah jauh lebih rendah berbanding dengan purata kes yang dijangka berlaku dalam saiz populasi melibatkan 17 juta orang awam.
Beliau berkata, kesimpulan berhubung keselamatan vaksin berkenaan juga disokong oleh pihak European Medicines Agency.
“Menurut pihak syarikat, setakat 8 Mac lalu, sebanyak 17 juta orang awam telah menerima vaksin Covid-19 AstraZeneca di sekitar Kesatuan Eropah dan United Kingdom.
“Dalam kalangan penerima vaksin ini, hanya terdapat 15 kes deep vein thrombosis (DVT) dan 22 kes pulmonary embolism telah dilaporkan sekali gus merumuskan bahawa vaksin Covid-19 adalah selamat digunakan,” katanya dalam satu kenyataan di sini hari ini.

Adham berkata, Kementerian Kesihatan (KKM) mengambil maklum isu status keselamatan penggunaan vaksin Covid-19 AstraZeneca yang tular di luar negara.
“KKM ingin memaklumkan bahawa vaksin Covid-19 AstraZeneca Solution for Injection (MAL21036009ACZ) daripada pemegang pendaftaran AstraZeneca Sdn. Bhd. yang telah didaftarkan oleh Pihak Berkuasa Kawalan Dadah (PBKD) pada 2 Mac lalu adalah selamat untuk digunakan di Malaysia,” katanya. -K! ONLINE


Guru hadir kenduri punca penularan Covid-19 di sekolah
Oleh MUHAMMAD AYMAN GHAFFA

24 Mac 2021, 5:28 pm
KOTA BHARU – Seorang guru dipercayai menjadi punca kepada penularan wabak Covid-19 sehingga sebuah sekolah di Ketereh di sini ditutup mulai hari ini.
Sekolah itu ditutup selepas 11 orang guru dan seorang murid disahkan positif Covid-19 manakala 24 orang guru lagi kini sedang menjalani tempoh kuarantin.
Kes itu berkemungkinan berpunca daripada seorang guru yang menghadiri majlis perkahwinan sebelum menjangkiti guru dan murid.
Menurut sumber, kes jangkitan Covid-19 itu mula dikesan semalam selepas guru berkenaan menjalani ujian swab.
Katanya, penutupan sekolah juga dijalankan selepas mendapat arahan daripada Jabatan Pendidikan Negeri (JPN) dan Pusat Kesihatan Daerah.
“Bagaimanapun, sesi proses pengajaran dan pembelajaran di rumah (PdPR) dijalankan bermula hari ini dan esok berjalan seperti biasa sebelum cuti pertengahan penggal bermula Jumaat ini sehingga 3 April depan,” katanya.

Sementara itu, Pengarah Jabatan Kesihatan Negeri, Datuk Dr. Zaini Hussin, ketika dihubungi pemberita mengesahkan kes tersebut.
Katanya, kes berkenaan berkemungkinan berpunca daripada aktiviti majlis perkahwinan yang dihadiri guru tersebut.-K!ONLINE


54 individu ditahan ingkar SOP PKP
Oleh NUR HUDA MUSA

24 Mac 2021, 6:06 pm
PETALING JAYA – Seramai 54 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) menerusi operasi pematuhan di seluruh negara semalam.
Menteri Kanan (Keselamatan) Datuk Seri Ismail Sabri Yaakob berkata, daripada tangkapan itu, kesemuanya telah dikompaun.
“Antara kesalahan direkodkan ialah gagal menyediakan peralatan merekod diri pelanggan (21), tidak memakai pelitup muka (17), rentas negeri atau daerah tanpa kebenaran (6), aktiviti pusat hiburan (5), tiada penjarakan fizikal (3), langgar perintah kuarantin (1) dan memasuki kawasan PKPD tanpa kebenaran (1),” katanya dalam satu kenyataan di sini hari ini
Dalam pada itu Ismail Sabri berkata, Ops Benteng semalam telah menangkap 18 orang pendatang asing tanpa izin (PATI) dan merampas sebuah bot dan kapal serta 11 buah kenderaan darat.
“Dalam operasi itu, pihak berkuasa turut mengesan 131 buah bot dan kapal di perairan negara melalui lapan aktiviti penglihatan.
“Ops Benteng melibatkan Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 266 Sekatan Jalan Raya (SJR) semalam,” jelasnya.

Dalam perkembangan lain Ismail Sabri memaklumkan, seramai 836 individu tiba di semua pintu masuk antarabangsa dan semuanya telah dikuarantin di stesen-stesen kuarantin di seluruh negara.
“Secara kumulatifnya, sejak 24 Julai 2020, seramai 152,570 individu telah pulang ke tanah air dan kesemua ditempatkan di 75 hotel dan sembilan Institut Latihan Awam (ILA) serta Institut Pengajian Swasta di seluruh negara.
“Daripada jumlah itu, seramai 6,802 individu telah dikuarantin dan 144,647 orang dibenarkan pulang manakala 1,121 lagi dibawa ke hospital,” ujarnya. -K! ONLINE


Harga RON97 naik 3 sen, RON95, diesel kekal
Oleh NOR IDAYU BOSRO

24 Mac 2021, 5:36 pm
PUTRAJAYA – Harga runcit petrol RON95 kekal pada paras RM2.05 seliter manakala harga diesel juga kekal pada paras RM2.15 seliter bagi tempoh bermula 25 Mac hingga 31 Mac depan.
Kementerian Kewangan berkata, harga RON97 pula naik sebanyak tiga sen daripada RM2.47 kepada RM2.50 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. -K! ONLINE


Lebih 7,000 calon duduki STAM 2020
Oleh NOR IDAYU BOSRO

24 Mac 2021, 6:02 pm
PUTRAJAYA – Seramai 7,277 orang calon telah mendaftar untuk menduduki Sijil Tinggi Agama Malaysia (STAM) tahun 2020 yang bermula 29 Mac ini hingga 7 April depan.
Lembaga Peperiksaan (LP) dalam satu kenyataan berkata, seramai 1,144 petugas peperiksaan telah dilantik bagi memastikan peperiksaan berjalan lancar di 236 pusat peperiksaan di seluruh negara.
Pada masa sama, LP mengingatkan semua calon agar merujuk jadual waktu peperiksaan STAM 2020 mengenai tarikh dan masa peperiksaan berlangsung.
Katanya, calon turut diingatkan supaya membawa dokumen pengenalan diri, pernyataan pendaftaran peperiksaan dan borang deklarasi saringan Covid-19 ke pusat peperiksaan.
“LP juga ingin mengingatkan semua calon untuk sentiasa mematuhi prosedur operasi standard (SOP) dalam Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah Dalam Norma Baharu 2.0.
“Ini bagi memastikan kelancaran pengurusan peperiksaan dan mencegah penularan wabak Covid-19,” katanya.

Jadual waktu peperiksaan boleh dimuat turun menerusi portal LP di http://lp.moe.gov.my.  -K! ONLINE


Tawar gaji hampir RM2,000 jaga buaya
Oleh KOSMO!

24 Mac 2021, 5:45 pm
JAKARTA – Pelakon dan pelawak Indonesia, Denny Cagur bersedia membelanjakan 5 juta rupiah (RM1,429.72) sebagai upah menjaga buaya peliharaannya namun tiada siapa yang sanggup mengendalikan reptilia itu, lapor portal berita Tempo, semalam.
Lelaki berusia 43 tahun itu turut memelihara 30 ekor kura-kura, lapan kucing, tujuh ular, ikan dan burung di samping mempunyai empat pekerja untuk menguruskan haiwan kesayangannya.
“Saya ada haiwan peliharaan baharu. Kalau ada mahu menjaganya, saya akan beri gaji istimewa tambahan daripada gaji bulanan yang biasa diberikan,” katanya dalam satu rakaman video yang dimuat naik isterinya di laman YouTube.
Pekerja yang pada mulanya teruja mendengar tambahan gaji berjumlah 5 juta rupiah itu menjerit ketakutan sehingga ada yang melompat ke atas sofa apabila Denny mengeluarkan buaya tembaga itu daripada kurungan.
Mereka turut memberi pelbagai alasan untuk tidak ditugaskan menjaga haiwan itu.
Bagaimanapun, selepas dileteri isterinya yang bimbang dengan keselamatan mereka sekeluarga, Denny memberitahu, dia tidak mahu memelihara haiwan itu dan hanya menyewanya untuk mengusik pekerja.

Beberapa gambar yang dikongsi di laman Instagram menunjukkan buaya tembaga berusia lapan tahun itu hampir mencapai ketinggian Denny namun dia kelihatan tidak kekok mendukung dan membelai haiwan itu biarpun baru pertama kali memegangnya. – Agensi


Najib fail notis usul dapatkan dokumen berhubung 1MDB
Oleh NUZULSHAM SHAMSUDDIN

24 Mac 2021, 5:47 pm
KUALA LUMPUR – Pasukan pembelaan dalam kes 1 Malaysia Development Berhad (1MDB) membabitkan bekas Perdana Menteri Datuk Seri Najib Tun Razak memohon untuk mendapatkan perintah mahkamah bagi menuntut pihak pendakwaan mengemukakan beberapa penyata perbankan dan dokumen lain yang berkaitan kepada pasukan pembelaannya.
Menerusi notis usul berkenaan, Najib memohon untuk mendapatkan penyata bank yang dipercayai ada kaitan dengan ahli perniagaan buruan, Low Taek Jho yang lebih dikenali sebagai Jho Low dan keluarga bekas Gabenor Bank Negara Malaysia Gabenor (BNM), Tan Sri Dr. Zeti Akhtar Aziz.
Antara dokumen yang dipohon itu adalah daripada syarikat Aktis Capital Singapore Limited, Country Groups Securities Public Companies, ACME Time Limited (BVI), Butamba Investment Limited dan Central Holding Limited serta beberapa lagi dokumen berkaitan.
Terdahulu ketika pengurusan kes di hadapan Hakim Mahkamah Tinggi Collin Lawrence Sequerah, peguam Tan Sri Muhammad Shafee Abdullah yang mewakili Najib berkata, pihaknya membuat permohonan itu, hari ini.
Berdasarkan afidavit sokongan itu, Najib, 67, mendakwa beberapa syarikat yang disenaraikan itu dipercayai berhubung kait dengan ahli perniagaan buruan Low Taek Jho atau Jho Low dan keluarga bekas gabenor Bank Negara Malaysia (BNM) Tan Sri Dr. Zeti Akhtar Aziz.
Najib berkata, dokumen itu sangat penting untuk pasukan pembelaannya dalam perbicaraan 1MDB yang dikenakan ke atasnya.

Selain penyata bank, Najib juga turut memohon pernyataan identiti pemilik benefisial syarikat, daftar anggota, daftar pengarah serta surat-menyurat antara bank dan syarikat berkenaan urus niaga.
Ia termasuk e-mel, pemindahan telegrafik, borang pengiriman wang, nasihat pembayaran, laporan transaksi, pesanan pembayaran, nasihat kredit dan memo bank.
Dalam pada itu, Timbalan Pendakwa Raya Ahmad Akram Gharib ketika dihubungi mengesahkan pihak pendakwaan telah menerima permohonan itu hari ini.
Mahkamah kemudian menetapkan 26 Mac ini untuk sebutan semula bagi permohonan itu.- K!ONLINE


KADA mahu uji kemampuan padi nuklear
Oleh YATIMIN ABDULLAH

24 Mac 2021, 4:53 pm
PASIR MAS – Lembaga Kemajuan Pertanian Kemubu (KADA) akan menguji kemampuan padi NMR-152 atau padi berteknologi nuklear sebelum menggalakkan petani di bawah seliaan agensi itu mencuba varieti baharu itu.
Pengerusi KADA, Datuk Kamarudin Md. Nor berkata, sebagai permulaan, pihaknya merancang untuk mengusahakan tanaman padi jenis itu di atas tanah berkeluasan enam hingga 10 hektar.
Menurutnya, projek rintis itu akan dimulakan pada musim baharu akan datang iaitu bermula Jun depan.
“Sekiranya varieti ini menunjukkan hasil yang baik, berkualiti dan mampu menjana pendapatan lumayan, KADA akan memberikan galakan kepada petani untuk mengusahakan padi jenis ini,” katanya.
Beliau berkata demikian pada sidang akhbar selepas merasmikan Majlis Pembahagian Hasil Ladang Merdeka Meranti, Senor dan Bakong Bagi Musim 1/2020 di Pertubuhan Peladang Kawasan (PPK) Kubang Bunut di sini hari ini.
Hadir sama, Pengurus Besar KADA, Nik Roslan Idris.

Mengulas lanjut, Kamarudin memberitahu, selain NMR-152 yang diperkenalkan Agensi Nuklear Malaysia, KADA juga merancang untuk menguji dua lagi varieti baharu iaitu MR-315 dan Putra 2.
Katanya, MR-315 merupakan benih yang dikeluarkan Institut Penyelidikan dan Kemajuan Pertanian Malaysia (Mardi) manakala Putra 2 dari Universiti Putra Malaysia (UPM).
“Kesemua padi ini mempunyai kelebihan masing-masing. Jadi, kita akan mengujinya sebelum para petani boleh mengusahakannya,” ujarnya. – K! ONLINE


Gangguan bekalan air berjadual di 88 kawasan
Oleh ABDUL RAZAK IDRIS

24 Mac 2021, 4:50 pm
SHAH ALAM – Sebanyak 88 kawasan di Selangor dan Kuala Lumpur akan mengalami gangguan bekalan air berjadual secara berperingkat bermula 30 Mac depan.
Syarikat Pengurusan Air Selangor Sdn. Bhd. (Air Selangor) berkata, gangguan itu susulan pelaksanaan kerja-kerja penyenggaraan aset utama secara berjadual berdasarkan kelulusan oleh Suruhanjaya Perkhidmatan Air Negara (SPAN).
Katanya, gangguan pertama adalah selama 48 jam bermula pukul 9 pagi pada 30 Mac depan akan melibatkan 30 kawasan iaitu masing-masing 14 di Klang, Shah Alam (11) dan Petaling (5) kerana kerja-kerja pengalihan dan penyambungan paip baharu di Persiaran Selangor Seksyen 15, di sini.
“Seterusnya adalah 58 kawasan iaitu 46 di Kuala Lumpur dan Gombak (12) dengan gangguan air disebabkan kerja-kerja penggantian injap di jajaran paip air mentah dari Empangan Klang Gates yang akan dilaksanakan bermula pukul 9 pagi hingga 9 malam pada 6 April.
“Kerja-kerja ini akan menyebabkan henti tugas sementara Loji Rawatan Air (LRA) Bukit Nanas dan Wangsa Maju,” katanya dalam kenyataan di sini hari ini.
Air Selangor turut memaklumkan pihaknya juga dalam perancangan untuk melaksanakan kerja-kerja penyenggaraan aset-aset utama di beberapa LRA iaitu LRA Cheras Batu 11, LRA Sungai Langat dan LRA Sungai Selangor Fasa 1 di antara 15 jun, 6 Julai dan 5 Oktober depan.

“Walau bagaimanapun, pelaksanaan kerja-kerja berjadual ini tertakluk kepada kelulusan daripada SPAN. Air Selangor akan memaklumkan senarai kawasan-kawasan yang terlibat dan jadual pemulihan bekalan air dengan lebih terperinci setelah kelulusan SPAN diperolehi,” jelasnya.
Sehubungan itu, Air Selangor menasihatkan para pengguna untuk menyimpan bekalan air secukupnya dan menggunakan air secara berhemat sepanjang tempoh ini.
Orang ramai boleh melayari laman web Air Selangor di www.airselangor.com atau Aplikasi Air Selangor berhubung senarai kawasan gangguan. – K! ONLINE


1,268 kes baharu, Selangor kekal kes tertinggi
Oleh SITI A'ISYAH SUKAIMI

24 Mac 2021, 5:20 pm
PUTRAJAYA – Sebanyak 1,268 kes baharu dilaporkan hari ini menjadikan jumlah kes positif Covid-19 kini mencecah sebanyak 336,808 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor mencatatkan sebanyak 490 kes, diikuti oleh Sarawak sebanyak 141 kes dan Johor sebanyak 135 kes.
“Seterusnya, Pulau Pinang (99 kes), Negeri Sembilan (59 kes), Kuala Lumpur (53 kes), Melaka (52 kes), Kedah dan Kelantan (masing-masing 49 kes), Sabah (45 kes), Pahang (43 kes) dan Perak (42 kes).
“Dalam pada itu, Putrajaya melaporkan enam kes baharu, Terengganu (empat kes) dan Labuan (satu kes),” katanya dalam satu ciapan di Twitter di sini hari ini.
Ujarnya lagi, negeri Perlis pula tidak melaporkan kes baharu Covid-19 hari ini. -K!ONLINE


Junta Myanmar bebaskan lebih 600 pemberontak
Oleh KOSMO!

24 Mac 2021, 4:56 pm
YANGON- Tentera Myanmar membebaskan lebih 600 tahanan daripada penjara selepas rakyat semakin marah dengan kekejaman junta terhadap kumpulan pemberontak.
Rejim itu ‘mengganas’ dan menyebabkan ramai terkorban apabila gagal menghentikan protes besar-besaran yang bermula semenjak 1 Februari lalu susulan penggulingan dan penangkapan Aung San Suu Kyi.
Penerima Hadiah Nobel Keamanan berusia 75 tahun itu dijadualkan untuk perbicaraan kes mahkamah secara maya pada Rabu di Naypyidaw atas dakwaan jenayah yang mungkin menyebabkan beliau dilarang daripada menyertai politik buat selamanya.
Peguam Suu Kyi, Khin Maung Zaw bagaimanapun berkata persidangan itu ditangguhkan ke 1 April akibat sekatan terhadap akses internet di negara itu.
Di Yangon, lebih daripada 600 pemberontak yang ditahan kerana memprotes rampasan kuasa tentera itu dibebaskan daripada penjara Insein.
Seorang pegawai kanan penjara yang enggan identitinya didedahkan memberitahu, mereka membebaskan 360 orang pemberontak lelaki dan 268 orang pemberontak wanita.

Peguam, Khin Maung Myint yang berada di penjara Insein untuk mendengar kes dua anak guam lain berkata 16 buah bas yang dipenuhi pemberontak yang dibebaskan kelihatan meninggalkan penjara itu sekitar pukul 10 pagi waktu tempatan.
“Mereka dihantar ke balai polis terlibat sebelum dihantar pulang. Beberapa orang anak guam menghubungi saya dan memaklumkan tentang pembebasan itu,” katanya.
Media tempatan merakamkan gambar pemberontak yang dibebaskan menaiki bas sambil menunjukkan isyarat tiga jari anti-kudeta dan orang ramai yang berada di luar penjara melambai ke arah mereka sambil membalas isyarat tersebut.
Kumpulan aktivis mengadakan ‘mogok senyap’ di seluruh Myanmar pada Rabu seterusnya menyaksikan jalan Yangon dan Naypyidaw lengang.
Di selatan bandar Myeik, beberapa patung diletakkan di sepanjang jalan bersama sepanduk bertulis ‘Kami mahu demokrasi’ dan ‘Kami berharap Ibu Suu sentiasa sihat’. -AFP


Seramai 5.94 juta pemohon lulus i-Sinar
Oleh MOHD. HUSNI MOHD. NOOR

24 Mac 2021, 4:44 pm
PUTRAJAYA – Kumpulan Wang Simpanan Pekerja (KWSP) meluluskan pengeluaran sebanyak RM52.48 bilion menerusi Program i-Sinar setakat 14 Mac lalu dengan RM32.74 bilion telah dikreditkan ke dalam akaun pemohon.
Menteri Kewangan, Tengku Datuk Seri Zafrul Tengku Abdul Aziz berkata, kelulusan itu membabitkan kelulusan bagi 5.94 juta pemohon.
Menurutnya, mulai 8 Mac lalu, kelayakan permohonan kemudahan i-Sinar telah ditambah baik bagi membantu rakyat meneruskan kelangsungan hidup.
“Setakat 12 Mac lalu, jumlah pengeluaran kumulatif bagi Skim i-Lestari adalah sebanyak RM19.45 bilion membabitkan 5.23 juta penerima.
“Ini menunjukkan peningkatan berbanding RM18.58 billion yang melibatkan 5.18 juta penerima pada minggu sebelumnya,” katanya ketika menyampaikan Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-46 secara maya hari ini.
Sebelum ini, KWSP memansuhkan syarat permohonan i-Sinar atas nasihat Perdana Menteri, Tan Sri Muhyiddin Yassin.

Pemansuhan syarat i-Sinar itu membolehkan ahli KWSP yang berumur kurang daripada 55 tahun membuat pengeluaran daripada simpanan Akaun 1, tertakluk kepada baki.
Selain itu, Tengku Zafrul berkata, setakat 14 Mac lalu, Pertubuhan Keselamatan Sosial (Perkeso)
telah membantu lebih daripada 18,000 pekerja yang kehilangan pekerjaan dengan menyalurkan bantuan kewangan berjumlah RM 85.96 juta.
Menurutnya, Sistem Insurans Pekerjaan di bawah Perkeso juga telah berjaya menyalurkan RM366.37 juta kepada lebih 107,000 individu yang kehilangan pekerjaan pada tahun lepas. – K! ONLINE


Urus niaga tanpa tunai Bazar Ramadan di Ipoh tahun ini
Oleh SHAMSUL KAMAL AMARUDIN

24 Mac 2021, 4:46 pm
IPOH – Majlis Bandaraya Ipoh (MBI) akan memperkenalkan ‘bayaran tanpa tunai’ di hampir semua Bazar Ramadan bawah seliaannya tahun ini.
Datuk Bandar Ipoh, Datuk Rumaizi Baharin berkata, kaedah urus niaga tanpa penggunaan wang tunai itu dilaksanakan dengan kerjasama Maybank Berhad.
“Sehubungan itu, pengunjung dan peniaga Bazar Ramadan adalah dialu-alukan menggunakan aplikasi ‘e-wallet’ sejajar dengan hasrat MBI ke arah bandar raya ‘smart city’,” katanya dalam satu kenyataan hari ini.
Menurut Rumaizi, aktiviti Bazar Ramadan tahun ini akan melibatkan sebanyak 1,065 lot petak niaga di 25 lokasi dengan pengamalan norma baharu mencegah penularan Covid-19.
Jelas Rumaizi, antaranya termasuk penjarakan fizikal dengan petak niaga dijarakkan tiga meter antara satu sama lain, mewajibkan peniaga memakai pelitup muka dan sarung tamgan serta menyediakan pengimbas suhu badan, alat penyahkuman di pintu masuk bazar.
Pada masa sama, katanya, penjaja yang berminat untuk menjalankan perniagaan Bazar Ramadan mestilah seorang yang sihat, tidak bergejala, telah mendapatkan suntikan anti-typhoid, telah menghadiri kursus pengendalian makanan dan berpengalaman menjalankan perniagaan makanan.

Rumaizi berkata, pengiurusan penganjuran bazar akan diserahkan sepenuhnya kepada penganjur yang berkredibiliti, berpengalaman dan mempunyai rekod penganjuran yang baik pada tahun-tahun sebelumnya.
“Walau bagaimanapun, aktiviti pemantauan dan kawalan terhadap operasi Bazar Ramadan tahun ini masih dijalankan oleh pegawai-pegawai dari Jabatan Kesihatan Awam dan Perkhidmatan Perbandaran serta Jabatan Pelesenan dan Penguatkuasa MBI,” katanya. – K! ONLINE


Rasuah pegawai PGA RM50, peniaga didenda RM8,000
Oleh MUHAMMAD AYMAN GHAFFA

24 Mac 2021, 5:17 pm
KOTA BHARU – Seorang peniaga dijatuhi hukuman denda RM8,000 selepas mengaku bersalah di Mahkamah Sesyen di sini hari ini atas pertuduhan memberi rasuah wang tunai RM50 kepada pegawai Pasukan Gerakan Am (PGA) Batalion 7 di tepi Sungai Golok pada Jumaat lalu.
Tertuduh, Shafie Mohammad, 53, membuat pengakuan itu selepas pertuduhan terhadapnya dibacakan oleh jurubahasa di hadapan Hakim Zaman Mohd. Noor selepas.
Mengikut pertuduhan, tertuduh didakwa memberi suapan wang tunai sebanyak RM50 kepada pegawai PGA Batalion 7 Kem Galing, Kuantan, Pahang untuk melepaskannya yang ditahan kerana cuba menyeludup minyak diesel ke negara jiran.
Kesalahan itu dilakukan olehnya di tepi Sungai Golok dekat Kampung Tualang, Tumpat kira-kira pukul 12.30 tengah hari pada 19 Mac lalu.
Tertuduh didakwa mengikut Seksyen 214 Kanun Keseksaan yang memperuntukkan hukuman penjara tidak melebihi 10 tahun atau denda atau kedua-duanya sekali jika sabit kesalahan.
Pendakwaan dikendalikan oleh Timbalan Pendakwa Raya Suruhanjaya Pencegahan Rasuah Malaysia (SPRM), Nor Hamizah Ghazali manakala tertuduh tidak diwakili peguam.

Mahkamah menetapkan hukuman penjara selama empat bulan sekiranya tertuduh gagal menjelaskan denda itu.
Tertuduh membayar jumlah denda yang ditetapkan oleh mahkamah.-K!ONLINE


Kalimah Allah: Jainj jadi pemerhati
Oleh KOSMO!

24 Mac 2021, 4:56 pm
Oleh RAJA JAAFAR ALI
KULAI – Jabatan Agama Negeri Johor (Jainj) akan menjadi pemerhati dalam prosiding rayuan penggunaan Kalimah Allah.
Pengerusi Jawatankuasa Hal Ehwal Agama Islam Negeri Johor, Tosrin Jarvanthi berkata, Mufti Negeri Johor, Datuk Yahya Ahmad dilantik sebagai pemerhati bagi pihak JAINJ.
”Mufti Datuk Yahya Ahmad akan menjadi pencelah atas permintaan dari kerajaan persekutuan.
“Ini di bawah kuasa Menteri Di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakari, ” katanya kepada pemberita pada Majlis Penyampaian Bantuan Amal Jariah PIJ di Dewan Raya Felda Taib Andak di sini hari ini.
Menurut Tosrin, negeri Johor telah mewartakan pada 4 Jun 2009 secara jelas menyatakan bahawa penggunaan kalimah Allah oleh orang bukan Islam adalah tidak diharuskan, tidak dibenarkan, serta ditegah dan dilarang.

Sebelum ini, Sultan Johor, Sultan Ibrahim Sultan Iskandar telah menzahirkan perasaan dukacita apabila timbul kembali isu penggunaan kalimah Allah untuk digunakan pada tuhan yang lain daripada maksud yang sebenar.
Isu penggunaan kalimah Allah timbul apabila Mahkamah Tinggi telah membenarkan penganut agama Kristian seluruh negara menggunakan kalimah Allah dalam penerbitan pendidikan agama itu.
Pada 10 Mac lalu, Mahkamah Tinggi Kuala Lumpur memutuskan bahawa penganut agama Kristian di seluruh negara boleh menggunakan kaimah Allah dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.
Bagaimanapun, Kementrian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac. – K! ONLINE


Mabuk: Wanita warga China punca nahas 5 kenderaan
Oleh MUHD AFIQ AL-HAFIZ MAT YUSOF

24 Mac 2021, 4:41 pm
PETALING JAYA – Seorang wanita warga China yang memandu dalam keadaan mabuk dipercayai menjadi punca nahas membabitkan lima buah kenderaan di Jalan Bunga Mawar 5A, Taman Muda, Ampang malam tadi.
Dalam kejadian pada pukul 11 malam itu, suspek yang berusia 54 tahun itu telah menyebabkan kereta jenis Proton Wira, Proton Saga, Honda City, Chevrolet dan Mazda mengalami kerosakkan.
Ketua Polis Daerah Ampang Jaya, Asisten Komisioner Mohammed Farouk Eshak berkata, kemalangan terbabit bagaimanapun tidak melibatkan sebarang kecederaan.
“Siasatan awal mendapati, kereta jenis Proton Wira yang dipandu suspek di Jalan Bunga Cempaka 2 telah hilang kawalan sebelum melanggar sebuah kereta jenis Mazda yang diparkir di bahu jalan.
“Suspek kemudiannya telah mengundurkan kereta dan melanggar kereta Honda City mengakibatkan kereta terbabit teranjak dan melanggar kereta jenis Chevrolet,” katanya dalam satu kenyataan di sini hari ini.
Mengulas lanjut, suspek seterusnya telah memandu ke arah Jalan Bunga Mawar 5a sebelum sekali lagi hilang kawalan dan melanggar sebuah tiang lampu serta kereta jenis Proton Saga yang diparkir di bahu jalan.

“Hasil ujian kandungan alkohol dalam darah suspek mendapati tahap kandungan telah melebihi had yang ditetapkan.
“Suspek telah ditahan untuk siasatan lanjut di bawah Seksyen 45A(1) Akta Pengangkutan Jalan 1987 dan Mahkamah Majistret Ampang juga telah mengeluarkan arahan reman sehingga Sabtu ini,” jelasnya.
Saksi bebas yang menyaksikan kejadian tersebut diminta untuk tampil menyalurkan maklumat berkenaan kejadian dan boleh berhubung dengan Pegawai Penyiasat Trafik IPD Ampang Jaya Insp Nur Nadzirah binti Abdul Rahim di talian 012-4401093.- K! ONLINE.


Kerja pengalihan kren gantri ambil masa – Prolintas
Oleh AHMAD SHAHERMAN SHAMSURI

24 Mac 2021, 5:02 pm
PETALING JAYA – Projek Lintasan Kota Holdings Sdn. Bhd. (Prolintas) memaklumkan kerja-kerja pengalihan struktur kren gantri dan pembaikan di tapak kejadian sedang giat dilakukan ketika ini selepas mangsa terakhir yang tersepit di bawah kren berjaya dikeluarkan awal pagi tadi.
Prolintas dalam satu kenyataan berkata, kerja-kerja pengalihan dan pembaikan yang rumit ini akan mengambil masa beberapa hari bagi memastikan struktur lebuh raya yang terlibat kekal utuh.
Tambahan pula katanya, kerja-kerja pengalihan kren gantri yang terlalu berat memerlukan proses pemotongan kepada beberapa bahagian kecil sebelum dibawa turun.
“Untuk memastikan keselamatan penduduk, terutamanya yang tinggal di Kondominium Puncak Banyan, jalan alternatif telah siap diturap sejak hari pertama kejadian dan dibuka untuk kegunaan penduduk.
“Sebagai akses keluar masuk, lencongan dan penutupan sementara sebahagian laluan di Persiaran Alam Damai untuk kedua-dua arah berkuat kuasa serta merta, sehingga kerja-kerja pembaikan selesai.” katanya dalam satu kenyataan di sini hari ini .
Menurut Prolintas, bagi pengguna dari arah Jalan Lingkaran Tengah Dua (MRR2) yang ingin menuju ke Alam Damai akan dilencongkan ke Jalan Cerdas (Pasar Malam Taman Connaught) untuk keluar ke Jalan Alam Damai berhampiran OCBC Bank.

Katanya, semasa penutupan dijalankan, hanya penduduk yang tinggal di kawasan berhampiran penutupan (Mandarina, Puncak Banyan Condominium, Altitude 236 dan penduduk yang terlibat) yang dibenarkan menggunakan laluan tersebut.
“Penempatan pengawal trafik lalu lintas, kon keselamatan serta papan tanda amaran dan arah telah diletakkan di sepanjang laluan yang terlibat.
“Pengguna dinasihatkan agar mematuhi papan tanda arah, kelajuan, keselamatan serta arahan kakitangan bertugas untuk perjalanan yang lancar dan selamat. Sila gunakan laluan alternatif yang dicadangkan bagi mengelakkan kesesakan,” ujarnya.
Sebarang maklum balas atau pertanyaan, sila hubungi mana-mana saluran komunikasi Prolintas seperti talian hotline 1300-88-9922, email [email protected], Twitter – @mySUKEofficial atau Facebook – Prolintas Highways. – K! ONLINE


Seleweng LPG, minyak masak bersubsidi
Oleh ISWAN SHAFIQ ISA

24 Mac 2021, 4:23 pm
SEBERANG PERAI – Kementerian Perdagangan Negeri dan Hal Ehwal Pengguna (KPDNHEP) Pulau Pinang menumpaskan aktiviti penyelewengan gas petroleum cecair (LPG) bersubsidi selepas menyerbu sebuah stor di Kampung Telok, Nibong Tebal di sini hari ini.
Dalam serbuan kira-kira pukul 5 pagi itu, sebanyak 1,700 kilogram (kg) gas LPG bernilai RM21,000 dirampas.
Pengarah KPDNHEP negeri, Mohd. Ridzuan Ab. Ghapar berkata, pihaknya mendapati seorang lelaki sedang memindahkan sebanyak 20 tong LPG bersubsidi ke dalam 20 tong LPG industri ketika serbuan.
“Pemeriksaan lanjut kemudian menemui 17 tong LPG bersubsidi yang masih berisi dan 16 tong kosong.
“Pada masa sama, sebanyak 24 unit paip hos dan sebuah lori yang digunakan untuk mengangkut LPG itu disita dengan jumlah sitaan sebanyak RM21,000,” katanya kepada pemberita, hari ini.
Dalam pada itu, Mohd. Ridzuan berkata, pihaknya turut merampas 1,300 kg minyak masak paket 1 kilogram bersubsidi di dalam 47 kotak semasa serbuan lain di sebuah premis di Mukim 14, Nibont Tebal kira-kira pukul 1.25 petang semalam.

“Ketika operasi, dua lelaki warga tempatan didapati sedang memunggah kotak minyak masak berkenaan di atas sebuah lori.
“Kita menjumpai sejumlah minyak masak paket 1 kg yang telah digunting, satu tong dram plastik yang berisi cecair disyaki minyak masak, sebuah lori kanvas dengan dua biji tangki plastik yang berisi minyak masak serta satu pam elektrik dan sambungan paip daripada tong dram ke dalam tangki plastik,” katanya.
Kedua-dua kes itu disiasat di bawah Akta Kawalan Bekalan 1961. – K! ONLINE


Jambatan Sungai Aring tenggelam akibat hujan berterusan
Oleh AIMUNI TUAN LAH

24 Mac 2021, 4:32 pm
GUA MUSANG – Hujan yang berterusan sejak semalam menyebabkan lebih 300 penduduk Orang Asli suku kaum Bateq Kampung Aring 5 di sini terputus hubungan.
Keadaan itu berlaku selepas jambatan Sungai Aring di sini yang menjadi laluan utama keluar dan masuk ke kampung itu tenggelam sejak pagi tadi.
Penghulu Orang Asli Aring 5, Raina Anjang berkata, kejadian itu menyebabkan ramai penduduk yang ingin ke bandar Gua Musang untuk membeli barang keperluan dan melakukan urusan harian mereka terpaksa berpatah balik.
Katanya, lebih menyukarkan keadaan apabila mereka tiada jalan lain yang boleh digunakan untuk keluar dari kampung ke bandar Gua Musang.
“Penduduk kampung terkejut apabila mendapati jambatan itu tenggelam pagi tadi sehingga tidak dapat dilalui oleh semua kenderaan.
“Sudah dua bulan cuaca panas, namun apabila hujan turun tanpa henti sejak semalam, jambatan ini terus tenggelam,” katanya.

Seorang lagi penduduk, Syaimi Hek @ Ab. Hadi, 40, berkata, kali terakhir jalan di kampung itu dinaiki air ketika musim tengkujuh pada bulan Disember lalu dan surut dalam masa yang singkat.
“Ketika ini, cuaca masih hujan dan jambatan Sungai Aring mungkin akan terus tenggelam.
“Jika keadaan itu berterusan, penduduk mungkin akan membina rakit buluh untuk memudahkan pergerakan mereka menyeberangi sungai sekiranya mempunyai urusan penting di bandar Gua Musang,” katanya.
Jabatan Meteorologi Malaysia (MetMalaysia) malam tadi, mengeluarkan amaran cuaca waspada dengan hujan lebat dijangka berlaku di beberapa kawasan di Kelantan dan Pahang sehingga hari ini.
MetMalaysia dalam kenyataan memaklumkan, kawasan yang terlibat di Kelantan ialah Jeli, Tanah Merah, Machang, Pasir Puteh, Kuala Krai dan Gua Musang. – K! ONLINE


Tiga lelaki terperangkap ketika mencari emas
Oleh ALICIA JOHNY KUEH

24 Mac 2021, 3:52 pm
KUCHING – Tiga lelaki dipercayai terperangkap di dalam sebuah lubang ketika sedang mencari batu emas di Gunung Tabai, Bau di sini hari ini (24 Mac).
Menurut jurucakap Pusat Gerakan Operasi (PGO) Bomba Sarawak, Balai Bomba dan Penyelamat (BBP) Bau telah dikerahkan ke lokasi sekitar pukul 10.45 pagi.
“Maklumat awal mengatakan dua mangsa telah tersangkut manakala seorang lagi telah tertimbus di dalam lubang untuk menggali batu emas,” katanya dalam satu kenyataan tadi.
Salah seorang mangsa telah dikenalpasti sebagai Mat Tapa, 25.
Setakat pukul 11.20 pagi, komander operasi melaporkan anggota bomba telah ternampak tangan di dalam lubang terbabit.
Operasi menyelamat ketiga-tiga mangsa masih diteruskan sehingga kini. – K! ONLINE


Kalimah Allah hak mutlak orang Muslim – PUM
Oleh AHMAD SHAHERMAN SHAMSURI

24 Mac 2021, 4:36 pm
PETALING JAYA – Persatuan Ulama Malaysia (PUM) menegaskan bahawa kalimah Allah ini adalah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa bagi masyarakat Muslim.
Yang Dipertua PUM, Datuk Syeikh Abdul Halim Abdul Kadir berkata, pihaknya menyokong tindakan kerajaan memfailkan rayuan terhadap kes ini kerana kalimah Allah perlu dikekalkan kepada masyarakat Muslim dan tidak digunakan sewenang-wenangnya oleh pihak lain.
Pada masa sama, PUM menjunjung kasih di atas titah ke bawah Duli Yang Maha Mulia (DYMM) Sultan Negeri-Negeri yang telah menzahirkan penegasan mempertahankan kalimah Allah.
“Antaranya adalah titah yang dizahirkan oleh DYMM Sultan Johor yang meminta kerajaan Persekutuan untuk merayu terhadap keputusan Mahkamah Tinggi tersebut dan baginda turut meminta Majlis Agama Islam Negeri untuk memainkan peranan dalam hal ini.
“Terkini, PUM dan umat Islam di negara ini menjunjung kasih di atas titah DYMM Sultan Selangor pada semalam yang telah menyatakan dengan tegas bahawa baginda melarang sama sekali penggunaan kalimah Allah digunakan dalam penerbitan bukan Islam (Kristian),” katanya dalam satu kenyataan di sini hari ini.
Mengulas lanjut, beliau berkata, titah yang dizahirkan oleh DYMM Sultan-Sultan ini amat bermakna bagi umat Islam di negara ini.

Jelasnya, sebagai ketua agama bagi negeri-negeri, sudah tentu titah DYMM Sultan-Sultan dapat mengukuhkan usaha bagi memelihara kemuliaan kalimah Allah dan kesucian agama Islam. – K! ONLINE.


IHP Februari 2021 catat kenaikan 0.1 peratus
Oleh MOHD. HUSNI MOHD. NOOR

24 Mac 2021, 3:58 pm
PUTRAJAYA – Jabatan Perangkaan Malaysia (DOSM) memaklumkan Indeks Harga Pengguna (IHP) bagi bulan Februari mencatat peningkatan 0.1 peratus berbanding bulan yang sama tahun lalu.
Ketua Perangkawan, Datuk Seri Mohd. Uzir Mahidin berkata, kenaikan IHP itu didorong peningkatan indeks pelbagai barangan dan perkhidmatan (1.6 peratus) serta makanan dan minuman bukan alkohol (1.4 peratus).
Beliau berkata, ia juga didorong peningkatan indeks minuman alkohol dan tembakau (0.7 peratus); kesihatan (0.7 peratus); hiasan, perkakasan dan penyelenggaraaan isi rumah (0.3 peratus); perkhidmatan rekreasi dan Kebudayaan (0.1 peratus) dan pendidikan (0.1 peratus) yang menyumbang 50.7 peratus kepada keseluruhan wajaran.
“Daripada 552 item yang diliputi di dalam IHP, 326 item menunjukkan peningkatan pada Februari lalu manakala 147 item mencatatkan penurunan manakala 79 item tidak berubah.
“Berdasarkan prestasi item itu, barang tidak tahan lama (296 item) adalah kategori paling banyak mengalami kenaikan harga iaitu 201 item, 79 item menurun dan 16 item tidak berubah berbanding kategori perkhidmatan, barang semi tahan lama dan barang tahan lama,” katanya dalam kenyataan akhbar hari ini.
Mohd. Uzir berkata, IHP bagi tempoh Januari hingga Februari pula menurun 0.1 peratus berbanding tempoh yang sama tahun sebelumnya.

Beliau berkata, tujuh negeri menunjukkan peningkatan melepasi paras IHP nasional 0.1 peratus pada Februari lalu iaitu Terengganu (0.8 peratus), Kelantan (0.7 peratus), Selangor (0.4), Putrajaya (0.4), Kuala Lumpur (0.2 peratus), Pulau Pinang (0.2 peratus), Perak (0.2 peratus) dan Pahang (0.2 peratus).
Menurutnya, kesemua negeri kecuali Sabah dan Labuan mencatatkan peningkatan bagi indeks kumpulan makanan dan minuman bukan alkohol.
“Peningkatan tertinggi dicatatkan oleh Selangor dan Putrajaya serta Terengganu iaitu masing-masing pada 2.1 peratus diikuti oleh Kelantan (2.0 peratus), Pahang (1.6 peratus) dan Perak (1.5 peratus),” katanya. – K! ONLINE


Eizlan Yusof dilantik Pengerusi Skim Wajib Tayang Finas
Oleh MOHAMMAD SHAHEMY AZMI

24 Mac 2021, 3:57 pm
PETALING JAYA – Pelakon Datuk Eizlan Yusof melahirkan rasa syukur selepas dilantik sebagai Pengerusi Skim Wajib Tayang Finas menggantikan penyandang terdahulu, Datuk Norman Abdul Halim berkuat kuasa pada 15 Mac 2021 sehingga 22 Mei 2022.
Eizlan, 50, ketika dihubungi Kosmo! Online memberitahu, dia menerima pelantikan tersebut dengan hati terbuka dan akan menjalankan tugasnya dengan baik.
“Alhamdulillah saya terima dengan hati terbuka apabila diberi kepercayaan untuk menyandang jawatan ini.
“Saya tahu jawatan yang dipikul ini satu tanggungjawab besar melibatkan banyak pihak terutama dalam kalangan pemain industri hiburan tanah air,” ujarnya.
Dalam pada itu, Eizlan berkata bahawa dia perlu lebih bersedia untuk menjalankan tanggungjawab yang telah diamanahkan kepadanya.
“Penyandang terdahulu (Norman) telah melaksanakan tugasnya dengan begitu baik sekali menerusi hala tuju dan garis panduan sepanjang menjawat jawatan sebagai Pengerusi Skim Wajib Tayang Finas.

“Bagi saya, perancangan sedia ada sudah cukup baik dan saya tiada isu untuk meneruskan perancangan yang telah diatur oleh mantan pengerusi,” katanya.
Dalam pada itu, Eizlan juga mahu membantu penerbit filem tempatan agar mereka mendapat peluang dan ruang bekerjasama dengan pengusaha panggung wayang.
“Kerjasama ini diharapkan dapat memaksimumkan kutipan tiket filem-filem tempatan dan pada masa sama membantu mereka menyediakan konten (filem) untuk ditayangkan di panggung wayang.
“Memandangkan sekarang negara sedang dilanda pandemik Covid-19 dan pada masa sama panggung wayang telah dibuka, mereka kekurangan konten untuk ditayangkan di panggung wayang,” jelasnya.
Justeru, Eizlan melihat kerjasama tersebut adalah satu peluang baik oleh penggiat filem tempatan untuk bekerjasama dengan pengusaha panggung wayang untuk sama-sama memperkasakan lagi industri kreatif tanah air. -K! ONLINE


29 PATI ditahan di dua restoran; anggota JIM patah jari sewaktu serbuan
Oleh SITI A'ISYAH SUKAIMI

24 Mac 2021, 4:29 pm
PUTRAJAYA – Seramai 29 pendatang asing tanpa izin (PATI) ditahan dalam serbuan dijalankan oleh Jabatan Imigresen (JIM) di dua restoran di sekitar kawasan Kampung Abu Bakar Baginda, Kajang dan Presint 11, di sini semalam.
Ketua Pengarah Imigresen, Datuk Khairul Dzaimee Daud berkata, serbuan menerusi Ops Selera itu dilakukan di restoran yang menjadi tumpuan ramai termasuk sebuah restoran terkenal di Bangi kerana disyaki menggajikan warga asing tanpa pas sah sebagai pekerja.
Menurutnya, operasi dijalankan ke atas premis tersebut berdasarkan aduan awam dan hasil risikan yang dibuat oleh JIM.
“Dalam serbuan ke atas kedua-dua premis ini, seramai 31 orang telah diperiksa dan hasilnya seramai 29 orang warga asing telah ditahan.
“Warga asing yang ditahan terdiri daripada seorang lelaki warga Myanmar, 10 lelaki dan 11 wanita warga Indonesia serta tujuh lelaki warga India.
“Selain itu, tiga lelaki warga tempatan turut dikenakan notis untuk hadir memberi keterangan,” katanya dalam satu kenyataan akhbar di sini hari ini.

Beliau berkata, semasa pemeriksaan dilakukan, seorang lelaki warga asing telah bertindak di luar kawalan dan agresif dalam usaha melarikan diri.
“Bagaimanapun, tindakan pantas beberapa pegawai imigresen berjaya menahan lelaki tersebut.
“Seorang pegawai kanan tercedera dalam insiden ini dan beliau terus dikejarkan ke hospital bagi mendapatkan rawatan segera.
“Pihak hospital mengesahkan ibu jari tangan pegawai tersebut patah dan diberi rawatan lanjut,” ujarnya.
Mengulas lanjut, Khairul Dzaimee berkata, kesemua tahanan tersebut telah dibawa ke Pejabat Kesihatan Daerah untuk melalui ujian saringan Covid-19.
“Setelah keputusan ujian mendapati semua tahanan negatif, mereka dibawa dan di ditempatkan di Depot Tahanan Imigresen Lenggeng, Negeri Sembilan untuk siasatan dan tindakan lanjut.
“Justeru, siasatan dijalankan di bawah Akta Antipemerdagangan Orang dan Antipenyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963,” katanya.
Sementara itu, beliau berkata, JIM menasihatkan semua majikan mendapatkan pas yang sah dan mematuhi syarat bagi pengambilan pekerja asing.
“Walaupun dalam tempoh Perintah Kawalan Pergerakan (PKP), ini tidak bermakna kegiatan menyalahi undang-undang negara akan dibiarkan berlaku.
“Tangkapan dan pendakwaan akan tetap dilakukan ke atas warga asing dan majikan yang cuba mengambil kesempatan,” katanya.
Ujarnya lagi, orang ramai diminta supaya terus menyalurkan maklumat mengenai PATI supaya tindakan penguatkuasaan dapat dijalankan. – K! ONLINE


“Mohon doa jumpa mak kami”
Oleh NOR AINNA HAMZAH

24 Mac 2021, 4:19 pm
TAMPIN – “Saya mohon doakan agar mak mentua saya, Che Som Ibrahim, 69, segera ditemui lebih-lebih lagi, hari ini sudah hari ke lima mak hilang,” luah Abdul Halem Samsuddin, 31, ketika dihubungi, di sini, hari ini.
Halem berkata, dia dan isterinya, Masturah Abdullah, 31, yang merupakan anak bongsu dari tujuh beradik nekad berpindah dari Seremban ke Desa Permai Repah Mei tahun lalu bagi menjaga serta menemani mak mertuanya itu.
Menurutnya, mak mentuanya mengalami masalah kesihatan mental dan bergantung kepada ubat-ubatan.
“Pagi Sabtu lalu, saya hairan mak tak buat air seperti biasa dan bertanyakan kepada isteri. Isteri kata mungkin mak mandi tapi bila diperiksa mak tiada.
“Biasanya mak kalau keluar akan pulang semula ke rumah, namun kali ini mak tidak pulang dan kami segera memaklumkan kepada adik beradik yang lain,” katanya.
Halem berkata, pelbagai usaha telah dilakukan mereka sekeluarga bagi mengesan mak mentuanya itu termasuk memperluaskan kawasan pencarian di Tampin dan juga Seremban.

Menurutnya, mereka juga menerima banyak panggilan dan juga mesej di aplikasi sosial menyatakan ada ternampak mak mertuanya di kawasan Tampin, Seremban dan ada juga di Gemas.
“Adik beradik isteri semua balik cari mak. Di Surau Desa Permai Repah juga telah dilaksanakan solat hajat dan selebihnya di rumah pada setiap hari.
“Malah hari ini ada seorang wanita yang sanggup turun padang mencari mak mentua saya dan menyatakan mak mentua berada di kawasan berhampiran sahaja,” katanya.
Menurutnya, sekiranya orang ramai mempunyai maklumat boleh memaklumkannya segera kepadanya di talian 013-2729741 atau balai polis terdekat. – K! ONLINE


Galak jual beli secara e-wallet di bazar Ramadan Selangor
Oleh MOHAMAD NAUFAL MOHAMAD IDRIS

24 Mac 2021, 3:55 pm
SHAH ALAM – Para peniaga bazar Ramadan di 14,000 tapak yang ditawarkan di seluruh negeri ini digalakkan menggunakan pembayaran secara dalam talian (e-wallet).
Pengerusi Jawatankuasa Tetap Perumahan dan Kesejahteraan Bandar serta Pembangunan Usahawan negeri, Rodziah Ismail berkata, langkah itu bagi meminimumkan sentuhan semasa urusan jual beli seterusnya dapat mengurangkan risiko penularan Covid-19.
Katanya, anggota penguat kuasa pihak berkuasa tempatan (PBT) akan ditempatkan di setiap bazar bagi memastikan peniaga dan pembeli mematuhi peraturan yang telah ditetapkan Majlis Keselamatan Negara (MKN).
“Kita menawarkan hampir 14,000 tapak bazar Ramadan tahun ini namun telah meminta semua PBT meneliti semula sama ada membenarkan lebih ramai peniaga berniaga di tapak yang telah ditetapkan itu.
“Pada masa sama, saya menggalakkan peniaga menjalankan urusan jual beli secara transaksi bayaran secara e-wallet,” katanya ketika ditemui selepas majlis pengerakan pulang Pelajar Universiti Tun Hussein Onn (UTHM) di Terminal Bas Shah Alam, di sini, hari ini.
Sebanyak dua unit bas disediakan Majlis Bandaraya Shah Alam (MBSA) dalam mengurangkan beban kewangan pelajar bagi sesi kemasukan kali ini.

Sementara itu, Pemangku Datuk Bandar Shah Alam, Mohd. Rashidi Ruslan berkata, MBSA menawarkan 1,100 tapak bazar Ramadan (MBSA) pada tahun ini, berbanding 1,618 tapak pada tahun lalu.
“Setakat ini, 800 tapak-tapak itu telah diberikan para peniaga dan mereka boleh memohon menerusi atas talian sehingga Jumaat ini.
“Kita telah bersetuju memberikan subsidi sewa tapak sebanyak RM50 kepada para peniaga bazar kali ini dalam membantu mereka yang terjejas akibat pandemik Covid-19,” jelasnya. – K! ONLINE


9 tukang urut seks warga asing dicekup
Oleh MOHD YUNUS YAKKUB

24 Mac 2021, 4:17 pm
SHAH ALAM – Kegiatan tiga buah premis di bangunan kedai menggunakan tukang urut warga asing dalam menawarkan perkhidmatan seks terbongkar apabila diserbu dalam tiga serbuan berasingan di sini semalam.
Dalam serbuan Ops Gegar di sekitar Subang Jaya dan Klang selama tiga jam bermula pukul 9 malam itu, menahan sembilan individu berusia 23 hingga 43 tahun terdiri warga Indonesia, Thailand dan Vietnam.
Pengarah Imigresen Selangor, Mohamad Shukri Nawi berkata, berdasarkan siasatan awal premis ini tidak memaparkan sebarang papan iklan perniagaan bagi mengaburi pihak berkuasa selain dilengkapi televisyen litar tertutup (CCTV) dipercayai bagi mengesan kehadiran pihak berkuasa.
Katanya, pihaknya terpaksa memecahkan pintu jeriji besi dan bermagnet kerana tidak mendapat kerjasama dari penghuni bagi melakukan pemeriksaan.
Difahamkan premis itu beroperasi sejak setahun lalu.
“Semasa serbuan dilakukan ada di antara warga asing ini sedang bekerja dengan melayan pelanggan di bilik-bilik kecil dalam premis tersebut.

“Malah, terdapat warga asing dan pelanggan cuba melarikan diri namun gagal apabila kesemua premis itu dikepung,” katanya dalam kenyataan di sini semalam.
Beliau menambah, hasil pemeriksaan dipercayai berlakunya penawaran pakej urutan badan dan perkhidmatan seks dengan penemuan kondom yang telah digunakan dan belum digunakan di dalam bilik dan stor premis tersebut.
“Siasatan awal juga mendapati setiap pelanggan yang ingin mendapatkan pakej perkhidmatan ini dikenakan bayaran sebanyak RM150 bagi tempoh 45 minit.
“Kita telah memeriksa 22 individu dengan sembilan daripadanya ditahan kerana pelbagai kesalahan dibawah Akta Imigresen dan Peraturan-Peraturan Imigresen termasuk tidak mempunyai pas dan permit sah, tinggal lebih masa dan melanggar syarat pas yang telah diberikan,” katanya.
Jelas Mohamad Shukri, mereka akan direman selama 14 hari mengikut Seksyen 51(5)(b) Akta Imigresen 1959/63 di Depot Imigresen Semenyih.
“Kes disiasat mengikut Seksyen 6(1)(c) dan Seksyen 15(1)(c) Akta Imigresen 1959/63 serta Peraturan 39(b) Peraturan-peraturan Imigresen 1963,” katanya. – K! ONLINE


Pautan bank palsu telan RM8,500
Oleh SITI NUR MAS ERAH AMRAN

24 Mac 2021, 3:21 pm
SEBERANG PERAI – Seorang lelaki kerugian RM8,500 selepas mengemas kini akaun menerusi pautan palsu laman web bank di Butterworth, di sini Sabtu lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa berusia 38 tahun menerima khidmat pesanan ringkas (SMS) yang memaklumkan akaun bank miliknya berisiko dan perlu dikemaskini segera menerusi pautan yang disertakan.
“Mangsa menggunakan pautan terbabit untuk mengemas kini akaun selain turut mengaktifkan nombor kod autentikasi (PAC).
“Tidak lama kemudian, mangsa menerima satu SMS nombor PAC namun tidak mengendahkannya kerana tidak melakukan sebarang urusniaga dan hanya menyedari wang simpanannya hilang pada Isnin lalu menerusi dua transaksi oleh individu yang tidak dikenali.
“Mangsa kemudiannya menghubungi pihak bank serta membuat laporan polis semalam dan kes disiasat mengikut Seksyen 420 Kanun Keseksaan,” katanya kepada pemberita di sini hari ini.
Dalam kejadian berasingan, hasrat seorang jururawat lelaki untuk mendapatkan keuntungan pantas tidak kesampaian apabila kerugian RM6,180 selepas ditipu skim pelaburan tidak wujud.

Noorzainy berkata, mangsa yang berusia 31 tahun terlihat iklan terbabit menerusi media sosial dan berminat untuk menyertai skim pelaburan serendah RM300.
“Mangsa dijanjikan pulangan antara RM12,000 hingga RM 15,000 dalam tempoh masa 48 jam dan bertindak melakukan dua transaksi ke dalam dua akaun berlainan seperti yang diarahkan.
“Mangsa yang menyedari sudah ditipu kemudiannya bertindak membuat laporan polis semalam dan kes disiasat mengikut akta sama,” katanya. – K! ONLINE